Ukrajina se oslobađa rezervi visoko obogaćenog uranijuma\nSjedinjene Države kažu da Ukrajina planira da se do 2012. godine oslobodi svojih rezervi visoko obogaćenog uranijuma, koji bi mogao da se upotrebi za pravljenje nuklearnog oružja.\nPredsednik Barak Obama se uoči otvaranja samita o nuklearnoj bezbednosti u Vašingtonu sastao sa ukrajinskim predsednikom Viktorom Janukovičem. Bela kuća je saopštila da će Sjedinjene Države obezbediti tehničku i finansijsku pomoć Ukrajini za sprovođenje najavljenog plana.\nObama je danas održao više bilateralnih sastanaka uoči početka dvodnevnog skupa u Vašingtonu. Bela kuća je saopštila da je on u razgovoru sa jordanskim kraljem Abdulahom naglasio važnost međunarodnog delovanja, uključujući i sankcije, kojim bi mogao da se poveća pritisak na Iran da se povinuje svojim međunarodnim obavezama.\nObama se danas sastao i sa premijerom Malezije i predsednicima Jermenije i Kine. Generalni sekretar Ujedinjenih nacija Ban Ki-mun je rekao da će zatražiti od učesnika da odmah počnu pregovore o sporazumu o zabrani fisionjih materijala za nuklearno oružje.


Koliko su parovi zadovoljni klinikama za vantelesnu oplodnju? | 013 info\nTanjug\tUto, 08/12/2020 - 14:19\nNajveći broj parova u Srbiji koji prirodnim putem ne mogu da ostvare potomstvo, nešto više od 60 odsto, sve procese vantelesne oplodnje (VTO) radi preko Republičkog fonda za zdravstveno osiguranje, pokazalo je istraživanje koje je radilo Udruženje "Šansa za roditeljstvo".\nČak 38,4 odsto ispitanika nije od klinike za vantelesnu oplodnju dobilo nikakve informacije o lečenju i načinu lečenja na klinici za VTO, bez obzira da li je privatni centar u pitanju ili državni, navodi se u saopštenju tog Udruženja.\nOno što posebno zabrinjava je da je čak 48,9 odsto ispitanika naišlo je na situaciju neočekivanih i iznenadnih dodatnih troškova u toku postupka VTO, a veliki broj ispitanika, čak 85 odsto, ima više poverenja u privatne klinike i smatra da je bolji pristup lekara u privatnim klinikama za VTO.\n"Naše državne klinike za VTO moraju biti u istom rangu kao i privatni centri", istakla je predsednica Udruženja "Šansa za roditeljstvo" Sandra Jovanović, a navodi se u saopštenju.\nViše od dve trećine ispitanika suočava se sa problemima u VTO klinikama kao što su: nepoštovanje vremena pacijenata, nepristupačnost lekara i nemogućnost konstruktivnog razgovora, nemogućnost detaljnog informisanja o sopstvenom postupku.\nZatim neljubaznost medicinskih sestara i osoblja, nervoza i neprijatnost medicinskog osoblja, osećaj da ometaju i smetaju" ukoliko postavljaju detaljna pitanja u vezi sa samim VTO postupkom, nedovoljno individualni pristup lekara, premalo vremena za pregled i konsultacije, osećaj kao na traci".\nPreovladava jasno mišljenje da je privatnim klinikama finansijski momenat najvažniji u procesu lečenja bez obzira na to da li se proces radi preko RFZO-a ili iz sopstvenih sredstava, nedostaje individualan pristup i nedostaje vreme i razgovor sa lekarima koji vode VTO postupak.\nPacijenti smatraju da se hormonska terapija daje u privatnim klinikama po istom šablonu za sve i da je taj šablon vođen što manjom cenom leka.\nPrimedbe na državne centre odnose se na neljubaznost medicinskog osoblja, zatim na manjak vremena sa lekarom i na površne razgovore. Komunikacija je svedena na najmanju moguću meru i samo u nužnim situacijama. Pacijenti jasno pokazuju strah i nedovoljnu slobodu da postave pitanja ordinirajućem lekaru.\nU saopštenju se navodi i da se svaki 6. par u Srbiji suočava s problemom neplodnosti i veliki broj tih parova mora na proces vantelesne oplodnje kako bi došli do potomstva.\nSrbija je jedna od retkih zemalja u Evropi i svetu koja finansira neograničen broj pokušaja vantelesne oplodnje sa starosnom granicom za ženu do 43 godine za prvo dete, a omogućena su i dva pokušaja vantelesne oplodnje za drugo dete ukoliko je prvo dete dobijeno vantelesnom oplodnjom.\nParovi u Srbiji o trošku RFZO-a VTO procese mogu uraditi u 6 državnih centara i 11 privatnih koji imaju potpisan ugovor sa RFZO-om. U istraživanju, koje je bilo anonimno, učestvovalo je 497 osoba.\nJovanović kaže da je cilj istraživanja da se ukaže na probleme sa kojima se parovi u Srbiji suočavaju i poboljšanje uslova lečenja.\n"Ideja ja da uskoro dobijemo i nacionalni registar koji bi konačno pokazao koliko to beba dobijamo uz pomoć vantelesne oplodnje koju država finansira. Država mora da zna krajnji rezultat, a krajnji rezultat jesu bebe", istakla je Jovanović.


SZO: Povećati broj testiranja na virus korona u BiH | BL Portal\n31. Marta 2020. 20:01\nMinistar civilnih poslova u Savjetu ministara Bosne i Hercegovine Ankica Gudeljević održala je danas radni sastanak sa predstavnikom Svjetske zdravstvene organizacije Viktorom Olsavskim, sa kojeg je poručeno da je najvažnije stalno i kontinuirano povećanje broja testiranih.\nTema sastanka je bila organizovanje virtuelne konferencije ministara zdravlja u BiH, koordinatorke Ujedinjenih naroda Ingrid Mekdonald, predstavnice UNDP-a Stelijane Nedere i predstavnika Svjetske zdravstvene organizacije u BiH Viktora Olsavskog. Cilj ove konferencije bio bi finaliziranje jedinstvene liste potreba medicinske opreme prema WHO, posebno imajući u vidu da je veoma teško doći do adekvatne potrebe u vremenu sveopšte potrebe za medicinskom opremom.\nNajvažnija poruka ovog sastanka, kako je saopšteno iz Ministarstva civilnih poslova, se odnosi na stalno i kontinuirano povećanje broja testiranih.\n“Testiranje je pola puta ka prevazilaženju problema širenja zaraze korona virusa. Ova poruka je zajednička i izravan je rezultat razmjene informacija o broju zaraženih i oboljelih u BiH, kao i povećanom broju izvorišta coronavirusa u BiH”, navodi se u saopštenju.\nDoktor Olsavski pohvalio je trud Ministarstva koje svakodnevno podnosi izvještaj Svjetskoj zdravstvenoj organizaciji o epidemiološkoj slici u BiH.\nVažan aspekt sastanka odnosio se i na finaliziranje priprema za obuku uposlenika Granične policije koju koordinira Ministarstvo civilnih poslova BiH uz podršku SZO. Obuka ima za cilj zdravstvenu zaštitu graničnih policajaca.\nItalijani prognoziraju vrhunac epidemije virusom korona za kraj aprila\nVIDEO – Valentin Incko: Iznenadićete se koliko će BiH dobiti pomoći


"Riječi na papiru nisu dovoljne dok se ne otvore masovna radna mjesta" - BIGportal.ba\n22 Septembra, 2020 22 Septembra, 2020 051\nIzaslanik predsednika SAD Ričard Grenel poručio je srpskom narodu da su oni preuzeli odgovornost za sporazum, a on znači masovno otvaranje radnih mesta.\nKako je rekao, “Reči na papiru nisu dovoljne dok se masovno ne otvore radna mesta”.\n“Ovo je najveća delegacija iz SAD sa predstavnicima više agencija”, kazao je Grenel. “Ovde smo samo dve nedelje nakon sporazuma u Vašingtonu, imate punu pažnju Vašingtona, ovo je prava posvećenost vlade SAD”, kazao je. “Ne bismo bili ovde da nije predsednika Trampa, koji je verovao da može nešto drugo da se uradi, privreda i radna mesta da se stave u prvi plan. Data su obećanja narodu Srbije, hoćemo da nas smatrate odgovornim”, kazao je.\nGrenel je odao priznanje predsedniku Vučiću i premijerki Brnabić na zalaganju u tom procesu.\n“Važne su inicijative privatnog sektora, jer otvaranje prilika za privatni sektor biće proces od 10-20 godina i videćete da će se vrlo brzo otvoriti radna mesta, visoko plaćena, u IT, energetici i infrastrukturi”, kazao je Grenel.\n“Srbi obrazovani u SAD će se vraćati i ovde pokretati poslove i tada ćete videti rast”, dodao je.\nIzvršni direktor Razvojne finansijske korporacije DFC Adam Boler rekao je danas da je u delegaciji u Beogradu kompletna ekonomska moć američke vlade.\nOn je naveo da ekonomska normalizacija predstavlja investicije i nova radna mesta. “Mogućnost da se razmišlja kakva bi budućnost mogla da bude umesto da budemo okrenuti prošlosti”, rekao je on.\nRekao je da je u pitanju nešto od čega svi imaju koristi i što će da donese novac u džepove ljudi.\n“Videćete, ako damo snagu ekonomskoj normalizaciji, ovaj region će radiit i stvarati neverovatne mogućnosti.”\n“Zahvaljujući tome danas i pričamo o biznisu i zajedničkim interesima, a ne o onom što nas deli”, rekao je Čadež posle sastanka predstavnika privrednih komora Srbije i tzv. Kosova sa Grenelom i delegacijom američke Razvojne finansijske korporacije DFC, i zahvalio Grenelu na tome.\n“To je isuviše širok proces, koji je bio godinama blokiran, a ovakav pristup je učinio mogućim da se sedne u Vašingtonu i potpiše sporazum”, rekao je Čadež.\nZahvalio je i predsedniku kosovske privredne komore Beratu Rukićiju na tome što sarađuju dobro već pet godina i da su napravili zajednički tim za podršku projektima, koji daje ekepsertizu vladama.


Novak prikupio 1,4 miliona dolara za decu Srbije - Tenis\nNovak prikupio 1,4 miliona dolara za decu Srbije\nAleksandar Milosavljević 13.09.2012., 18:12\nHumanitarna fondacija Novaka Đokovića sakupila je na dobrotvornoj večeri 1.400.000 dolara pomoći za decu Srbije.\nPočasni predsednik ove fondacije Novak Đoković bio je domaćin dobrotvorne večere na kojoj je održana aukcija brojnih predmeta i dragocenosti. Na aukciji su učetvovale brojne ugledne i poznate ličnoosti iz sveta sporta, zabave, mode… Najviše pažnje i najzanimljivije nadmetanje privukli su privatni teniski meč sa Đokovićem, karte za Madonin koncert po izboru i druženje sa pop divom, kao i partija golfa sa holivudskom zvezdom Endijem Garsijom.\n„Prezadovoljan sam prvom dobrotvornom večerom fondacije. Iako ona postoji već pet godina, sada je vrlo precizno usmereno njeno delovanje na podršku ranom obrazovanju dece, pre svega u mojoj Srbiji. Ovakvim dogadjajima skrećemo pažnju javnosti na probleme koji imaju sva društva i ja se zahvaljujem svima koji su učestvovali i pruzili podršku“, rekao je Đoković.\nOn je rekao da će fondacija u saradnji sa UNICEF-om pokušati da donese sreću i radost deci.\n„Ono što moja fondacija i ja želimo je da pomognemo i podignemo svest u Srbiji o predškolskom vaspitanju i obrazovanju i da pokušamo da omogucćimo deci da imaju pristup sportskim aktivnostima i objektima, bolju ishranu i obrazovanje. Ovo je prvi ovakav dogadjaj u organizaciji fondacije i svi smo veoma uzbudjeni zbog toga“, izjavi je najbolji srpski teniser.\nOd osnivanja 2007. godine misija Đokovićeve fondacije je da umanji patnje mališana, posebno u Srbiji, nastalih zbog neuhranjenosti, manjka obrazovanja, bolesti ili gubitka porodice, time što će se obezbediti sva potrebna sredstva ili usluge, bilo zajednicama ili pojedincima.\nPrethodna vest Neka Voša bude šampion\nSledeća vest Spremni za EP\nNeka Voša bude šampion\nSpremni za EP


RTS :: Krstić: Mora se odustati od maksimalističkih ciljeva\nPolitika Krstić: Mora se odustati od maksimalističkih ciljeva\nsreda, 17. jul 2019, 07:11 -> 10:47\nPredsednik Francuske Emanuel Makron završio je dvodnevnu posetu Srbiji. Razgovarao je sa studentima iz Regionalne kancelarije za saradnju mladih, kao i sa umetnicima i istaknutim javnim ličnostima naše zemlje, koji predstavljaju sponu između Srbije i Francuske. Srbija je dobila i poruke podrške. Šta ostaje posle posete francuskog predsednika?\nAnalitičar medija Nebojša Krstić je gostujući u Jutarnjem programu RTS-a naveo da je to bila jedna izuzetno kompleksna dvodnevna poseta sa mnoštvom događaja i rizika.\n"Predsednik Makron je došao posle skoro 20 godina nedolaska bilo kog predsednika Francuske i došao je samo u Srbiju — nije pravio neku regionalnu turneju, pa smo mi bili usputna stanica", naveo je Krstić.\nOcenio je da je to jedan od najvećih međunarodnih političkih uspeha koje predsednik Srbije Aleksandar Vučić ima u svojoj karijeri.\nZnačajno je i što je razgovor između Makrona i Vučića trajao ukupno nekoliko sati, jer, kako kaže Krstić, Srbija nema priliku da obrazlaže svoje viđenje probleme jednoj takvoj ličnosti toliko dugo.\nŠto se tiče problema Kosova, Makron je govorio da je jedino pravo rešenje za Kosovo — kompromis, ističe Krstić.\n"Da bi se došlo do rešenja, neophodno je da obe strane odustanu od svojih maksimalističkih ciljeva. Sve što je izrekao ide u prilog zvaničnoj poziciji Srbije i Vučićevoj politici", rekao je Krstić.\nDodao je da Makron zagovara rešenje u kome se poštuje integritet i suverenitet dva naroda i da je podela nešto što je realno.\n"Nastavak dijaloga, ohrabrujuća izjava nove predsednice EK"\nZa septembar se najavljuje nastavak dijaloga između Beograda i Prištine.\nPrema rečima Krstića, samit lidera Zapadnog Balkana u Berlinu bio je neuspešan, a potom se zakazani samit u Parizu nije održao.\n"Tada je Srbija 'ubrala poene', jer je sve vreme zagovarala nastavak dijaloga, dok je druga strana odbila bilo kakav razgovor o podizanju sankcija", smatra Krstić, i dodaje da je to bio jedan od razloga povećane srdačnosti predsednika Makrona.\n"Srbija je od juče dobila novog, snažnog partnera u Evropskoj uniji", smatra Krstić.\nKadri Veselji je izjavio da podržava ideju o privremenoj suspenziji taksi.\nKrstić je rekao da je ta izjava direktna posledica posete francuskog predsednika Srbiji.\nProblem Kosova, prema mišljenju analitičara, neće se rešiti bez SAD, a ni bez Rusije.\n"Stvar je izuzetno teška i komplikovana, ali Srbija je stekla jednog moćnog saveznika i prijatelja u Evropi, koji razume situaciju u kojoj se nnalazimo. Ne gleda se na to više mehanički", navodi Krstić.\nUrsula fon der Lejen je izabrana za novu predsednicu Evropske komisije, a izjavila je da će se posebno posvetiti integraciji Zapadnog Balkana u EU.\nKrstić je njenu izjavu, kao i izjave predsednika Makrona, ocenio kao "sklop ohrabrujućih vesti" za Srbiju kakav dugo nismo dobili.\n(sreda, 17. jul 2019, 11:34) - Alex [neregistrovani]\nSačekati nove okolnosti, kao što su mnogi zagovaraju, a ne ishitreni potezi i potpisi na tzv. pravno obavezuje im dokumentima, se pokazuju kao opravdani u punoj meri, što ovaj razvoj događaja dokazuje!\n(sreda, 17. jul 2019, 11:06) - anonymous [neregistrovani]\nMora i Albanci da odustanu od maksimalistickih ciljeva


· Miloš Jovanović · 6. novembra 2014.\nDanas je u prostorijama GO SUBNOR Niš održan radni sastanak predsednika Skupštine Grada Niša , prof. dr Mileta Ilića sa predstavnicima ovog udruženja. Ovo je zapravo nastavak aktivnosti povodom obeležava 70 godina od oslobođenja Niša u Drugom svetskom ratu. Osim načelne podrške GO SUBNOR Niš, za aktivnosti koje pruža u očuvanju svetle prošlosti i boračke tradicije grada, predsednik Skupštine je inicirao nekoliko predloga, u čiju realizaciju bi se uključili kako gradski organi, tako i udruženja koja neguju slobodarske tradicije, pa i one iz perioda Drugog svetskog rata. Prof. Ilić je ovom prilikom podržao ideju da se bista Nade Tomić, heroine Drugog svetskog rata, koja se trenutno nalazi u prostorijama SUBNOR-a, pridruži bistama istaknutih boraca za oslobođenje i narodnih heroja u tzv. Parku heroja, kod spomenika Iskra ustanka, gde su nedavno vraćene i biste Stanka Paunovića, Filipa Kljajića i Filipa Filipovića. Osim toga, na današnjem sastanku su pokrenuti i razgovori o lokaciji za podizanje Spomenika oslobodiocima Niša u Drugom svetskom ratu, na osnovu nedavno usvojene skupštinske odluke. Jedan od predloga koji se mogao čuti je da on bude podignut na Sinđelićevom trgu, preko puta Narodnog pozorišta. Na sastanku je razmatrana još jedna inicijativa, a to je predlog predsednika GO SUBNOR, Miodraga Tričkovića, da jedna ulica u Nišu dobije naziv po narodnom heroju Konstantinu Popoviću – Koči.\nSledeća objava: Prezentacija Izveštaja Evropske komisije o napretku naše zemlje\nPrethodna objava: Priređen prijem za predstavnike šahovskog kluba „Svitanja“\n21. maja 2022., 20:10 h


U izraelskom napadu ubijeni palestinski ekstremistički lideri\nHasan Madun, jedan od lidera Brigade mučenika al-Aksa i visoki zvaničnik Hamasa, Favzi Abu Kara, poginuli su kada je izraelski projektil pogodio njihov automobil blizu izbegličkog kampa Džabalija.\nKako saopštavaju palestinske vlasti, u napadu je ranjeno još 10 prolaznika. Ubrzo posle napada, predstavnici Hamasa i Brigade mučenika al-Akse obećali su odmazdu.\nIzrael je odgovorio da je Hasan Madun osumnjičen za nekoliko bombaških napada proteklih godina u kojima je poginulo 20 Izraelaca. Izraelski vojni izvori navode i da pripadnik Hamasa nije bio meta napada.\nEvropski inspektori u Rafi\nIzraelske kabinet za odbranu odobrio je rasporedjivanje evropskih inspektora na ključnom graničnom prelazu iz Egipta u Pojas Gaze.\nTa odluka je važan deo budućeg sporazuma o obezbedjivanju granica na prelazu u Rafi, posle izraelskog povlačenja iz Gaze. Očekuje se da izraelska vlada o predlogu glasa u nedelju.\nDetalji uloge evropskih inspektora tek treba da budu usaglašeni sa palestinskim vlastima. Još nije odredjen datum za ponovno otvaranje tog graničnog prelaza.. Kada on bude otvoren, Palestinci će prvi put od 1967. godine moći da ulaze i izlaze iz Gaze a da ne prolaze kroz izraelske punktove.\nDemonstracije u Damasku\nNekoliko stotina Sirijaca okupilo se na centralnom gradskom trgu u Damasku protestujući zbog rezolucije Saveta bezbednosti UN-a protiv njihove zemlje.\nDemonstracije, održane u blizini američke ambasade, bile su odgovor na jučerašnje jednoglasno usvajanje rezolucije kojom se od Sirije zahteva da saradjuje u istrazi ubistva bivšeg libanskog premijera Rafika Haririja ili suoči sa posledicama, koje nisu precizirane.\nGlavni istražitelj UN-a, Detlef Melis, čiji je mandat produžen do 15. decembra, danas se vratio u Bejrut gde su mediji pozdravili njegovu istragu i odluku Saveta bezbednosti.


U okviru projekta „Jačanje medijske pismenosti kod djece u RS“ realizovana obuka za nastavnike i stručne saradnike | Banjaluka.net\nKompanija m:tel, kao dugogodišnji partner Ministarstva saobraćaja i veza Republike Srpske, naročito kada je riječ o društveno odgovornim projektima, učestvovala je aktivno i u projektu koji se tiče jačanja medijske pismenosti kod djece u Republici Srpskoj.\nU prethodnom periodu, a u okviru projekta „Jačanje medijske pismenosti kod djece u Republici Srpskoj“ organizovane su obuke za nastavnike i stručne saradnike, s ciljem da se oni ohrabre da razvijaju svijest svojih đaka o značaju svih medija u našem društvu, pravima djeteta na zaštitu bezbjednosti i privatnosti u medijima, kao i da ih poduče o načinima na koje mogu da iskoriste nove medije za svoj rad u školi.\nZavršno predavanje nastavnicima i saradnicima, bila je i prilika da im se svečano uruče uvjerenja o završenoj obuci, a tom događaju su prisustvovali generalna direktorka kompanije m:tel Jelena Trivan, direktor Republičkog pedagoškog zavoda Predrag Damjanović, te pomoćnik ministra saobraćaja i veza Dijana Obradović.\nO partnerstvu sa ministarstvima saobraćaja i veza, te prosvjete i kulture Republike Srpske i kompanije m:tel, Jelena Trivan rekla je da se tradicija dobre saradnje nastavlja, ali i unapređuje iz godine u godinu. Tome je dokaz i učešće kompanije m:tel u ovom važnom projektu. „Pre nekoliko godina pričali smo o tome kako nam je posao da digitalno opismenimo decu. Mislim da to više nije tema ni obrazovanja ni društva, ona su već opismenjena u tom smislu. Na nama je sada da ih naučimo kako da ne budu zloupotrebljena digitalnim tehnologijama koja vladaju njihovim životima. Medijska pismenost podrazumeva da oni na pravilan način iskoriste informacije, a ne da budu zloupotrebljeni lažnom ili neproverenom informacijom. Kako da ne budu izloženi opasnim produktima i opasnim idejama, to je ono o čemu treba sa njima da razgovaramo. Mi, kao telekomunikaciona kompanija, činimo ono što je u našoj moći, u smislu zabrane pristupa deci određenim sadržajima a čemu odlučuju roditelji. Međutim, deca su mnogo brža i bolje tehnički pismena od nas te ovakve zabrane nisu najbolji put, nego upravo ovo što Ministarstvo saobraćaja i veza, i svi ostali ovde prisutni, radimo“, istakla je ovom prilikom Jelena Trivan.\nPodsjećamo, projekat je pokrenut još 2019. godine, a povodom priključivanja Republike Srpske obilježavanju Evropske nedjelje medijske pismenosti. Tokom prethodne godine realizovane su mnogobrojne aktivnosti u pravcu jačanja medijske pismenosti kod djece u Republici Srpskoj, a jedna od njih je i konkurs za najbolje projekte u oblasti medijske pismenosti za osnovne škole. Kompanija m:tel je aktivno učestvovala u ovom projektu, a dodijelila je i nagrade za najboljih pet škola u vidu laptopa i tableta.


Wellmitz Bahnhof : hoteli blizu, fotografije, adresa, Немачка plan, blizu, rezervacija\nWellmitz Bahnhof (Немачка)\nPoštanski kod: 15898\nStil hotela Historisches Landhaus Hotel Prinz Albrecht je Porodičan, a pruža pun komfor i usluge kao što su: Restoran, Novine, Sobe za nepušače, Televizija. Pozicija ovog hotela je severoistok za gradNastavak Neuzelle, a nalazi se u ulici , na samo 17 minuta hodom od centra grada.Uživajte u pogodnostima koje ovaj hotel pruža, kao što je na primer spoljni bazen. Sakrijte\nSa kapacitetom od 16 soba/e svih kategorija (od soba tipa Room do soba tipa Room), Landhotel Kummerower Hof - Weltweit erstes Bierbad nudi cene koje se kreću od 4 140 dinar - Srbija .Nalazi se u uliciNastavak Kummroer Straße 41, pozicija mu je jugozapad za grad Neuzelle, a od centra je udaljen samo 7 minuta hodom.Stil ovog hotela za grad Neuzelle je Povoljan, a kategorija tri zvezdice. U njemu ćete naći razne usluge, kao što su: Restoran, Room Service, Novine, Sobe za nepušače, Perionica, Besplatan parking, Ekspres prijava/odjava gostiju, Samo za nepušače, Televizija.Ovaj hotel pruža i posebne pogodnosti, kao što je na primer: vrt.Možete da se opustite zahvaljujući pogodnostima koje nudi hotel, kao što je na primer sauna. Ima brzu internet konekciju.Korisne informacije:U ovom hotelu biće Vam na raspolaganju parking uz naplatu.Sakrijte\nU hotelu Hotel Fürstenberg pronaći ćete sve usluge, a posebno: n.a.. Kategorija mu je tri zvezdice, a stil Povoljan.Nalazi se u ulici Gubener Str. 12, pozicija mu je jugoistok za grad EisenhuttenstadtNastavak, a od centra je udaljen samo 18 minuta hodom.Sakrijte\nNalazi se u ulici , pozicija mu je zapad za grad Guben, a od centra je udaljen samo 9 minuta kolima.U hotelu Waldhotel Seehof pronaći ćete sve usluge, a posebno: Restoran, Bar, Teniski teren, PerionicNastavaka, Televizija. Kategorija mu je tri zvezdice, a stil Porodičan.Uživajte u pogodnostima koje ovaj hotel pruža, kao što je na primer sauna. Ovaj hotel pruža i posebne pogodnosti, kao što je na primer: vrt.Sakrijte\nNalazi se u ulici Am Deulowitzer See, pozicija mu je jugozapad za grad Gubin, a od centra je udaljen samo 12 minuta kolima.Stil ovog hotela kategorije dve zvezdice je Povoljan za grad Gubin. U njemu ćNastavakete naći razne usluge, a posebno Restoran, Room Service, Bar, Teniski teren, Besplatan parking. Ovaj hotel pruža i posebne pogodnosti, kao što je na primer: vrt.Možete da se opustite zahvaljujući pogodnostima koje nudi hotel, kao što je na primer sauna. Korisne informacije:U ovom hotelu biće Vam na raspolaganju besplatan parking.Sakrijte


SVE TRAŽENIJA JEFTINA RADNA SNAGA: I po 10 godina rade preko omladinske\nAutor: Glas javnosti 10.09.2020. u 18:34\nZa jednu firmu najbitnije je da ima što manje troškove, i ako je moguće da radnik bude što jeftiniji. Zato ne čudi podatak, da su postignuti dobri efekti Zakona o agencijskom zapošljavanju i da sve više poslodavaca zbog manjih troškova pribegava iznajmljivanju radnika preko studentskih i omladinskih zadruga.\n- Zakon o agencijskom zapošljavanju popravio je položaj radnika koji su iznajmljivani preko agencija jer su dobili prava iz radnog odnosa kao i zaposleni kod poslodavca, ali nisu istovremeno promenjeni propisi o zapošljavanju preko studentskih i omladinski zadruga - rekao je savetnik u Ujedinjenim granskim sindikatima "Nezavisnost" Zoran Ristić.\nRadnike preko agencija uglavnom angažuju strane kompanije, među kojima ima onih koje nemaju ni jednog zaposlenog, a da nije preko agencije. To zakon dopušta, a tada je za poslodavca povoljnija situacija jer slobodno određuje visinu plate pošto zakon predviđa da bude slična zaradi radnika na istim poslovima koji je zaposlen kod poslodavca.\n- Nije redak slučaj da preko omladinskih zadruga rade ljudi, stariji od 30 godina i na privremeno - povremenim poslovima i po deset godina - rekao je Ristić.\n- Postoji veliko interesovanje za zapošljavanje preko agencija, dnevno se telefonom ili pismeno javi po pet-šest ljudi- rekao je Stanojev.\n- Najjeftiniji radnici su studenti jer su najmanja opterećenja na njihovu zaradu, pa poslodavci zbog toga na povremenim i privremenim poslovima upošljavaju studente - rekao je Stanojev.\nsindikatiradniciZoran RistićAgencije za zapošljavanjeZakon o agencijskom zapošljavanju\nJEZIVA EKSPLOZIJA U FABRICI EKSPLOZIVA: Uništen veći deo objekta, tri osobe nestale


Nenad Nešić, v.d. predsjednika DNS-a: Izbori ne moraju biti odgođeni, skratiti rokove za predizborne aktivnosti - Glas Srpske\nSrna 10.04.2020 11:38\nBANjALUKA - Vršilac dužnosti predsjednika DNS-a Nenad Nešić smatra da lokalni izbori ne moraju biti odgođeni zbog epidemije, te da je dovoljno skratiti rokove za predizborne aktivnosti.\n- Ono što bi trebali u ovom momentu uraditi jeste skratiti rokove za izborne aktivnosti koji su ionako predugi, pa nam kampanja traje po pola godine - rekao je Nešić, komentarišući inicijativu Centralne izborne komisije BiH za uvođenje zakonske mogućnosti za odgađanje lokalnih izbora.\n- Drugi rok je da se prijava za ovjeru za učešće na izborima, sa prikupljenim potpisima, predaje najkasnije 135 dana prije održavanja izbora. Treća stvar je da političke partije predaju kandidatske liste najkasnije 90 dana prije izbora - naveo je Nešić, koji je i poslanik u Predstavničkom domu Parlamentarne skupštine BiH.\n- Racionalno i opravdano rješenje je izbore raspisati krajem jula, da rok za ovjeru za učešće na izborima bude do sredine avgusta, a predaja listi do kraja avgusta. Suludo je da svako dvije godine izgubimo pola godine na predizborno politikantstvo i zato je u interesu svih da se skrate rokovi i predizborne aktivnosti - ocijenio je Nešić.\n- Ukoliko bi pokušali prolongirati izbore bez promjene 13 ustava, u pitanje bi došao njihov legalitet i vrlo vjerovatno bi takve izmjene Izbornog zakona BiH bile proglašene neustavnim od Ustavnog suda BiH - zaključio je Nešić.


Većina velikih balova u Beču neće biti održana, saopštio je "Komitet tradicionalnih bečkih balova".\nTako se neće održati Bal lekara, Bal pravnika, Bal oficira, Konkordia bal, te i Bal farmacije.\nSve dok je broj novozaraženih velik, nema brzih i povoljnih testova ili vakcine organizovanje balova nije odgovorno ponašanje, navodi se u saopštenju.\nTakođe Komitet organizatora tradicionalnih balova smatra da je nemoguće organizovati balove tokom balske sezone zbog ograničenja koja su na snazi, između ostalih da jedna osoba može plesati samo sa drugim licem iz istog domaćinstva, a i da svi posetioci bala moraju poštovati distancu od najmanje jednog metra.\nNISU SAMO TURIZAM I UGOSTITELJSTVO UGROŽENI Među najvećim gubitnicima pandemije i umetnost i kultura\nInače, balovi predstavljaju važan ekonomski faktor, jer samo prošle godine, prema proceni Privredne komore, 520.000 posetilaca balova ostvarilo je obrt u visini od 151 milion evra.\nZa sada je još nejasno da li će bečki Opernbal biti održan, jer se o tome još nije izjasnila Opera.


Odloženo suđenje za paljenje kuće Milana Jovanovića, Simonović nije došao\nVesti Autor:Beta15. dec. 202013:44 > 13:51\nBivši predsednik Opštine Grocka Dragoljub Simonović, optužen da je podstrekavao na paljenje kuće novinara Milana Jovanovića, nije došao na suđenje u Palati pravde u Beogradu, zbog, kako je izjavila njegova odbrana, "gangrene na zubu".\nNa ročištu, njegov advokat je izjavio da je Simonoviću izvađen zub, da ga je obavestio da će doći, ali da mu je pozlilo, prenosi Udruženje novinara Srbije.\n„Ne mogu da ocenim da li je odsustvo opravdano ili nije, nemam medicinska znanja“, rekao je sudija Žugić i zakazao novo suđenje za sredu, istakavši da očekuje da će Simonović doći, a da će, u međuvremenu, biti proveren lekarski nalaz.\nNa to je burno reagovao jedan od advokata Simonovića, Ivica Vuković, koji je kazao da je Simonović očigledno opravdano odsutan, da sudiji nije potrebno medicinsko znanje, te da baš zato pred sobom ima lekarsku potvrdu iz Vrčina.\nVuković je rekao da na suđenje u sredu neće doći ni Simonović, kao ni on, na šta mu je sudija odgovorio da je deo odbrane, a uz njega i advokat Viktor Gostiljac, koji je predsednik Advokatske komore Srbije, piše UNS.\nSudija je naveo da nema prepreke da se suđenje u sredu ne održi ukoliko jedan od advokata Simonovića ne bude prisutan.\nU subotu, 12. decembra, navršile su se dve godine kako je novinaru Žig infa Milanu Jovanoviću u podmetnutom požaru izgorela kuća u Vrčinu, a sada je izvesno i da će sudski proces, koji je počeo u aprilu 2019, ući u treću godinu.\nJovanović je posle te noći izjavio da iza napada, zbog njegovog novinarskog istraživanja, stoji Simonović, koji je to odbacio. Simonović je međutim uhapšen 25. januara 2019. godine i do 7. marta prošle godine bio je u pritvoru.\nDrugo osnovno javno tužilaštvo u Beogradu je u martu 2019. godine podiglo optužnicu i tražilo da Dragoljub Simonović dobije maksimalnu kaznu od osam godina zatvora.\nadvokatDragoljub SimonovićGrockamilan jovanovićpaljenje kućesuđenje


Švedska traži babice, kuhare, elektrotehničare, medicinske sestre, pekare, stomatologe... - Muški Portal\nMuški Portal » Business » Švedska traži babice, kuhare, elektrotehničare, medicinske sestre, pekare, stomatologe…\nZavod za migracije Švedske je objavio zvaničnu listu traženih profesija u toj razvijenoj skandinavskoj zemlji kako bi privukao u zemlju kvalitetan i obrazovan ljudski kadar u narednom periodu, prenosi Anadolu Agency (AA).\nU Švedskoj se traže i profesije kao što su pedagozi za slobodne aktivnosti, savjetnici za profesionalno i studijsko usmjerenje i zubni higijeničari. Ukoliko poslodavac u Švedskoj pozove kandidata na razgovor za posao za jedno od traženih zanimanja, zahtjev za radnu dozvolu može se podnijeti iz Švedske umjesto da se kandidat vraća u domovinu kako bi podnio zahtjev.\nViše informacija o traženim zanimanjima moguće je naći na internet stranici Zavoda za migracije (Migrationsverket). Prema podacima konsultantske firme Ernst&Young, prosječna bruto plaća u Švedskoj je 32.769 eura godišnje, odnosno 2.730 eura mjesečno.\nMladi u regiji: Oni su magistri, programeri, ekonomisti, ali rade kao konobari i trgovci


Ruski program sigurnog mršavljenja objedinio 3 000 lekara i 100 hiljada pacijenata u 50 gradova - Estetic\nRuski program sigurnog mršavljenja objedinio 3 000 lekara i 100 hiljada pacijenata u 50 gradova\nEstetic » Estetska dermatologija » Ruski program sigurnog mršavljenja objedinio 3 000 lekara i 100 hiljada pacijenata u 50 gradova\nNovi ruski program kontrolisanog mršavljenja, rešio je 30 hiljada ljudi od stalnog osećaja gladi. Prema podacima Ministarstva zdravlja, skoro 20 hiljada osoba podvrgnutih ovom programu, ponovo je vratilo samopouzdanje i uspelo da postigne profesionalne rezultate\nEndokrinološki naučni centar Ministarstva zdravlja Rusije, isprobao je novi kombinovani preparat za mršavljenje, koji sadrži sibutramin, sredstvo koje pojačava osećaj sitosti. Uspeh ovog poduhvata zavisio je ne samo od preparata i stalne lekarske kontrole, već i od psihološke pomoći pacijentima, objašnjavaju endokrinolozi.\n”Borba protiv gojaznosti i njenih posledica uvek je teška ako se odvija usamljeno. Odlično je što ljudi sada mogu da računaju na redovnu pomoć stručnjaka”, ističe predsednik Ruske asocijacije endokrinologa Ivan Dedov.\nRuski program sigurnog mršavljenja objedinio je 3.000 lekara i 100 hiljada pacijenata u 50 gradova. Stručnjaci upozoravaju kako je osim navedenog važno promeniti način života, kao i prestati jesti “na nogama”, u žurbi ili pred spavanje pod izgovorom stresa.\nProgram mršavljenja u Rusiji se nastavlja i trajaće nekoliko godina. Lekari planiraju da razrade kratak kurs za đake i mlade koji brzo postaju žrtve brze hrane i slatkih gaziranih napitaka.


Datum objave: 27.02.2018 18:06 | Autor: PR služba\nUloga žena u crnogorskom društvu značajno se mijenja, a s tim u vezi, razvijaju se i novi indstitucionalni mehanizmi za postizanje rodne ravnopravnosti.\nU cilju jačanja podrške unapređenju položaja žena i kvaliteta njihovog života, u svim sferama i na svim nivoima, djeluje i Savjet za rodnu ravnopravnost čija je sjednica održana danas u Podgorici.\nKao stručno-savjetodavno tijelo, formirano radi razmatranja pitanja sprovođenja politike rodne ravnopravnosti na nacionalnom i lokalnom nivou, Savjet je na današnjoj sjednici razmatrao preporuke Komiteta za eliminaciju svih oblika diskriminacije žena (CEDAW) iz jula 2017. godine. Druga tačka dnevnog reda odnosila se na prezentovanje informacija u vezi sa oblašću zaštite i unaprijeđenja ljudskih prava žena sa predstavljanja Trećeg nacionalnog izvještaja o stanju ljudskih prava u Crnoj Gori(UPR), iz januara 2018. godine.\nMinistar za ljudska i manjinska prava Mehmed Zenka, u svojstvu predsjedavajućeg, rekao je da je cilj Savjeta da u narednom periodu radi intenzivnije i razmatra blagovremeno sva pitanja koja su od važnosti za sprovođenje rodne ravnopravnosti.\nOn je ponovio da se jedna od preporuka CEDAW komiteta odnosila na važnost uloge koju ima ovo nacionalno tijelo i da, kao predsjedavajući Savjetom, očekuje od članova i članica da svoje inicijative redovno i odgovorno dostavljaju, a na koje će Savjet nastojati da da sve potrebne odgovore.\nOn je prisutne informisao da je ispoštovana sugestija članova/ica Savjeta da se sastav proširi uključivanjem predstavnika i predstavnica drugih ministarstava kao što su Ministarstvo finansija, ekonomije, javne uprave i održivog razvoja i turizma.\nČlanovi i članice Savjeta su informisali o aktivnostima koje su započete u vezi sa realizacijom dobijenih preporuka.\nČlanice iz nevladinog sektora predložile su da se Savjet češće sastaje zbog ozbiljnosti pitanja koje tretira. Takođe, jedan od zaključaka odnosio se i na rad odbora koji djeluju u sklopu Savjeta, a koji će intenzivnije razmartati aktuelna pitanja koja se odnose na sprovođenje politika jednakih mogućnosti na svim nivoima.\nSjednici su u svojstvu posmatrača, prisustvovali i predstavnici/e Delegacije EU u Crnoj Gori, Misije OEBS-a u Crnoj Gori, Kancelarije UNDP i institucije Zaštitnika ljudskih prava i sloboda Crne Gore.


Stručna udruženja: Predlog izmena Ustava veoma loš | Istinomer vesti\nStručna udruženja: Predlog izmena Ustava veoma loš\nNakon što je Ministarstvo pravde je u petak 13. aprila poslalo Venecijanskoj komisiji konačnu verziju izmena Ustava u oblasti pravosuđa, u nedelju su se oglasila pojedina stručna udruženja sa komentarima na ovu konačnu verziju.\nTako, član Upravnog odbora Udruženja tužilaca Srbije Nenad Stefanović izjavio je da je reč o “sprintu unazad” s ciljem ostvarivanja potpune kontrole tužilaštva.\nKako je rekao Stefanović, ključan problem smanjenje broj tužilaca koje bira struka u tužilačkom savetu na četiri od ukupno 11 članova. Od njih 11, pet članova (istaknutih pravnika) bira parlament, a još dva člana ministar pravde i Vrhovni javni tužilac.\n“Nije nam jasno koja je onda funkcija takvog Saveta koji će većinom glasova onih koji nisu tužioci odlučivati o izboru šefova tužilaštva i njihovih zamenika, kao i o disciplinskoj odgovornosti. Na ovaj način stvara se sistem potpune kontrole rada tužilaštva od političke elite”, rekao je Stefanović i dodao da “bez isključivanja političkog uticaja najosetljiviji i najvažniji slučajevi nikada neće doći na sud” i da neće moći da se sprovede antikorupcijska politika.\nI predsednica Društva sudija Dragana Boljević izjavila je da su pojedine izmene u konačnom nacrtu Ustava drastično pogoršane “čime je omogućena politička kontrola sudija”.\n“Konačno rešenje predviđa da Visoki savet sudstva (VSS) ima 10 članova, od čega polovinu sada može da bira troje političara. Na taj način je VSS izgubio svoju svrhu postojanja”, rekla je Boljević za agenciju Beta i dodala da je time institucija VSS “još više unakažena”.\nTakođe, ona je naglasila da je posebno opasno rešenje koje podrazumeva da ako su mišljena članova Visokog saveta sudstva podeljena, da će to telo biti raspušteno, kao i da su nadležnosti VSS smanjene, pa tako VSS više neće moći da odlučuje o programima obuke na Pravosudnoj akademiji, koja i dalje, prema njenim rečima, ostaje “politički filter” za izbor sudija.\nPodsetimo, protiv predloženih izmena Ustava izjasnile su se gotovo sve strukovne organizacije, Vrhovni kasacioni sud, Apelacioni sud, Visoki savet sudstva, Državno veće tužilaca, a i članice Nacionalnog konventa za EU iz radne grupe za Poglavlje 23, kao i brojne organizacije civilnog društva. Predloge Ministarstva pravde podržalo je četrdesetak organizacija i udruženja, međutim, kako je otkrio “Insajder”, veliki broj udruženja koja su navedena kao potpisnici uopšte se ne bave pravom.\nMinistarstvo pravde Srbije je saopštilo da bez pozitivne ocene Venecijanske komisije na radni tekst ustavnih amandmana neće ići u dalju proceduru usvajanja.\nEK: I dalje “zarobljene države” na Zapadnom BalkanuIzgradnja jeftinih stanova počinje krajem marta


Jarac Godišnji Ljubavni Horoskop | Horoskopius\nJarčevi - Godišnji Ljubavni Horoskop\nJačevi koji su u partnerskim odnosima doživeće puno kompromisa tokom većeg dela 2021. godine, posebno ukoliko ste dopustili da vaša veza zauzme drugo mesto tokom prošlogodišnjih ciklusa.\nObratite pažnju na svoj lični plasman Saturna u vašoj karti, kao i na partnerov. Snažna lekcija o tome kako ostati posvećen i posvetiti se, ne samo partneru, već i kao najbolji prijatelji, ogroman je deo ovoga. Moraćete zaista da saslušate nekoga tokom 2021. godine, što nije uvek lak zadatak, ukoliko osećate da treba da budete u pravu i ostvarite svoju dominaciju u bilo kom pogledu i meri!\nPotpuno pomračenje Meseca 26. maja u Strelcu predstaviće vam neke psihičke događaje, koji ne samo da će pokrenuti traume iz prošlosti, već otkrivaju određene slojeve vašeg ličnog života za koje ste mislili da su bili skriveni. Ovo je izuzetno emotivno vreme za vaš zemljani znak, jer ovaj Mesečev ciklus drma tlo kroz vašu dvanaestu kuću, te ćete često imati osećaj da plivate u emotivnom ponoru nepoznatog.\nMaj i jun su zaista specifični periodi, idealni za traženje terapije za parove ili ličnu emotivnu podršku, jer se radi samo o tome da prihvatite testove vremena i postanete jači i dostupnij, u generalnom smislu.\nKraj godine takođe odražava ovaj ciklus sa višeg stanovišta. Morate srušiti zid da biste ga ponovo izgradili i formirali utemeljeniji pristup. Parovi mogu produbiti svoju privrženost iznad i izvan duhovnog, mentalnog i fizičkog razumevanja. Gledajući partneru u oči, počinjete još više da razumete sebe!\nUkoliko ste Jarac koji traži ljubav u 2021. godini, treba da se pripremite i odmah uskočite! To nije ono na na šta ste navikli u bilo kom smislu, ali ukoliko pokušate drugačijim pristupom, dobićete najbolje rezultate. Ukoliko ste se umorili od onlajn upoznavanja ili aplikacija za upoznavanje, pokušajte samo da zamolite prijatelje da vam pomognu.\nUkoliko ste čekali da vas druga osoba pozove, ovo je godina da preokrenete scenario, preuzmete inicijativu i prvi pošaljete tu koketnu poruku. U ovom trenutku zaista nemate šta da izgubite, osim možda nekoliko neverovatnih priča o zabavljanju! Vaš znak se zaista plaši neuspeha, što je vaša najbolje čuvana tajna, stoga vam nije lako da pokušate da otvorite svoje srce za ljubav.\nJarčevi koji su nedavno prošli kroz raskid i spremni su da zakorače u neobveznu ljubavnu situaciju, možda ćete morati da budete oprezni da ne slomite nečije srce. Vi ste moćni i magnetični sa trenutnim prisustvom Saturna u električnoj Vodoliji i Plutona, koji i dalje duboko biva u vašem znaku.\nPostoji specifičan tajanstveni kvalitet oko vas, koji izuzetno lako privlači udvarače i potencijalne ljubavnike. Stvar je u tome da se zapitate šta vam zaista treba, na mesečnom nivou. Januar i februar mogu vas dovesti u vezu koja će zapravo trajati tokom čitave godine i može vam poslužiti kao potencijalni dugoročni partner, ukoliko se zaista osećate spremni za to.\nUkoliko, ipak, želite da stvari budu ležerne, smatrajte period od maja od septembra laganijim periodom. Godinu ćete zaključiti sa nekoliko glavnih pitanja sa retrogradnom Venerom u vašem znaku, koja će od vas tražiti da se povučete ili pustite nekoga da ode!\nPročitajte i godišnji horoskop za rođene u znaku Jarca


PLJUŠTE OPTUŽBE: ''Vuk Jeremić sarađuje sa Milom Đukanovićem''\nVUČIĆ: Nije sadizam, nećete moći ni u prodavnicu\nPredsednik Srbije Aleksandar Vučić izjavio je da je spreman da uvede i 24-očasovni policijski čas, ako stručnjaci to budu tražili i kazali da je to jedina moguća mera.\nMASAKR: Srbin poginuo igrajući ruski rulet, nastao haos\nSrbin D.S. (45) stradao je igrajući ruski rulet u kući bivšeg kolumbijskog vođe gerilaca u gradiću Gvamal, pišu mediji.\nBOŠKO OBRADOVIĆ: Evo šta bi bio zadatak eventualne prelazne vlade\nU ovoj prelaznoj, tehničkoj vladi stručnjaka ne bi bio niko od lidera ni vlasti ni opozicije. U tekstu koji sledi narodni...\n1. MILION ZARAŽENIH: COVID 19 Najnovije vesti iz celog sveta\nBranislav Petkovic - 3 априла, 2020 0\nNajmanje 1,016,568 slučajeva zaraze, uključujući 51.718 smrtnih slučajeva, prijavljeno je u 188 zemalja. VIŠE OD MILION SLUČAJEVA\nPLJUŠTE OPTUŽBE: “Vuk Jeremić sarađuje sa Milom Đukanovićem“\n„Upravo je Jeremić taj koji odlično sarađuje sa Djukanovićem režimom i rado sa njegovim sradnicima pravi svoje privatne kombinacije. ;To kako Jeremić poštuje Srbe i Srbiju, najbolje se vidi iz razgovora sa Djukanovićevim savetnikom u kome ponižava Srbiju i neprijatnim smehom psuje majku Srbima“, naveo je taj pokret.\nPokret socijalista, čiji je predsednik Aleksandar Vulin, upitao je Jeremića zbog čega nije zvao (nekadašnjeg ambasadora SCG u Moskvi) Milana Roćena da pita zašto Srbi u Crnoj Gori nemaju osnovna prava i zašto su građani drugog reda.\n„To Jeremića nije zanimalo, ali ga jesu zanimali luksuzni apartmani na Svetom Stefanu, plaćeni iz državne kase“, dodaje se.\nPrethodni tekstDO SADA NEOBJAVLJENA FOTOGRAFIJA: Legija i Kristijan Golubović igraju kolo\nSledeći tekstPOLA CRNE GORE BLOKIRANO: Narod peva „Oj, Kosovo, Kosovo“ (VIDEO)\nPredsednik Srbije Aleksandar Vučić izjavio je da je doktorka Darija Kisić Tepavčević meta napada zato što govori istinu i ne želi da...\n1. PUT TRAMP O RUSKOJ POMOĆI: Veoma lep Putinov gest\nAmerički predsednik Donald Tramp zahvalio je Rusiji i Vladimiru Putinu na upućenoj medicinskoj opremi, koje će pomoći da se spasu životi...


Posted on 29/11/2019 by admin\tunder Vesti\nMinistarstvo: Za poništavanje diploma zbog plagijata nadležni univerziteti\nU slučaju kada se utvrdi da diploma magistarskih i doktorskih studija nije rezultat samostalnog rada kandidata (plagijat), univerzitet, odnosno akademija strukovnih studija i visoka škola, nadležne su za postupak i za poništavanje diplome o stečenom visokom obrazovanju. Ove institucije nadležne su i za postupak i za poništavanje diploma o stečenom visokom obrazovanju i drugim slučajevima. Na primer: kada imalac diplome nije ispunio sve ispitne obaveze u skladu sa zakonom i studijskim programom, kada imalac diplome nije prethodno ispunjavao uslove za upis na studije osnovnih, master ili doktorskih studija, ili kada je diplomu potpisalo neovlašćeno lice.\nZa diplome koje su izdale neakreditovane ustanove postupak po službenoj dužnosti pokreće ministar, a diplome se poništavaju kada se utvrdi da ustanova koja je izdala diplomu nije imala dozvolu za rad. Saglasno navedenom, ministar nema pravnog osnova da bez prethodno sprovedenog postupka na visokoškolskoj ustanovi koja je izdala diplomu obrazuje komisiju na osnovu čijeg mišljenja odlučuje o poništavanju te diplome.\nNovi Sad: Novac za lične pratioce i asistente\nPredloženim izmenama Odluke o socijalnoj zaštiti Novi Sad će od naredne godine u budžetu obezbedi novac za troškove angažovanja ličnih pratilaca za decu i ličnih asistenata za odrasle osobe s invaliditetom, kroz poseban budžetski razdeo. Ove godine je za tu namenu obezbeđeno gotovo 140 miliona dinara, dok će od 2020. godine za pratioce 350 dece s invaliditetom ili smetnjama u razvoju i za 30 osoba kojima su potrebni lični asistenti na raspolaganju biti blizu 197 miliona dinara, dok budžet Gradske uprave za socijalnu i dečju zaštitu ostaje na istom nivou. Usluga ličnog pratioca do sada se vodila kao „dnevna usluga zajednici”, dok su personalni asistenti finansirani kroz program udruženja građana od interesa za grad. Gradsko veće, nakon usvajanja te odluke, ima dva meseca da odredi i precizira kriterijume za korišćenje te pomoći, utvrdi broj korisnika tih usluga, kao i iznos naknada za angažovane pratioce, kroz poseban akt. Za sada se zna da je predviđeno angažovanje pratilaca i asistenata od po 40 časova nedeljno.\nDete s invaliditetom ili sa smetnjama u razvoju može imati ličnog pratioca za zadovoljenje svakodnevnih životnih potreba, kao što su kretanje, lična higijena, hranjenje, oblačenje, komunikacija, i to pod uslovom da dete pohađa osnovnu ili srednju školu. Personalna asistencija dostupna je odraslim osobama s invaliditetom kojima je procenjen prvi ili drugi stepen podrške, koje ostvaruju pravo na tuđu negu i pomoć i radno su aktivne ili angažovane u bilo kojoj zajednici.\nOdržano prvo polufinale takmičenja za najbolju tehnološku inovaciju\nU polufinalu jubilarnog 15. nacionalnog takmičenja za najbolju tehnološku inovaciju u Srbiji, održanom u utorak 26. novembra u Galeriji Matice srpske u Novom Sadu, timovi: Domtruff, Unitrih i Red Forest Lab plasirali su se u finale. Po rečima koordinatora takmičenja profesora Vojina Šenka, ono je zamišljeno tako da su u njemu mogli da učestvuju svi od sedam do 107 godina, oni koji nemaju osnovno obrazovanje, članovi Akademije nauka, kao i timovi sastavljeni od pojedinaca, ali i mala, srednja ili velika preduzeća. Bitno je da na osnovu tehnološkog razvoja imaju mogućnost da naprave novo stanje na tržištu, rekao je Šenke. Tehnološke inovacije, dodaje, znače da smo ostvarili neki proizvod usluga procesa ili softver koji nemaju konkurenciju na tržištu i čija cena zavisi od potreba klijenata, a ne od naših troškova. Danas ćemo imati prilike da vidimo inovacije iz avio – industrije, informaciono – komunikacionih tehnologija, zatim prehrambenih i hemijskih tehnologija i medicine. U svim timovima su mladi ljudi, iskusni koji imaju znanje, a iza svih su ili naučne laboratorije ili neke firme. To su ljudi koji su napravili nešto i koji treba u privrednom smislu da vode našu zemlju napred, poručio je Šenke.\nKako je rekao tehnički direktor kompanije “Tajfun Hil” Dušan Majstorović, njegova uloga je da kao član žirija proba da oceni potencijal tih mladih ljudi i timova koji donose svoje inovacije u nadi da će uspeti da ih pretoče u proizvod. Inače, on je sa svojim timom pre 10 godina pobedio upravo na tom takmičenju, kada su izašli sa revolucionarnom metodom za testiranje softvera u oblasti elektro – energetike. To je tada bila čista inovacija, no vremenom se potvrdilo da postoji prava potreba za takvim rešenjima u oblasti industrije, te smo tako uspeli da pretočimo našu ideju u proizvod koju danas koriste vodeće svetske firme u ovoj oblasti, kazao je Majstorović. Kako je dodao, krenuli su kao grupa entuzijasta s idejom, a danas imaju kompaniju koja prodaje svoja rešenja vodećim svetskim kompanijama u oblasti elektro – energetike i koja ima 70 zaposlenih na međunarodnom nivou. Po njegovim rečima, izuzetno je ponosan na činjenicu da su zapravo uspeli da pretoče svoju ideju u proizvod, koji se u potpunosti proizvodi u Srbiji. Reč je o hardverskom i o softverskom delu, koji je zapravo prisutan na velikom svetskom tržištu i uglavnom se prodaje van zemlje. Stoga se nada da će i sledeća grupa inovatora uspeti da implementira svoje vizije u realna rešenja koja su neophodna za zdrav održivi razvoj.\nZa 15 godina koliko se organizuje takmičenje, učestvovalo je 2.800 inovacija iz najrazličitijih oblasti: od elektronike do medicine, preko poljoprivrede i ekologije. Učestvovalo je skoro 8. 500 takmičara, koji su pripremili 1.130 biznis i marketing planova i poslovnih modela. Organizator takmičenja je Ministarstvo prosvete, nauke i tehnološkog razvoja, a realizatori su Fakultet tehničkih nauka Univerziteta u Novom Sadu, Tehnološko – metalurški fakultet iz Beograda, Privredna komora Srbije i Radio – televizija Srbije.\nDrugo polufinale u petak\nDrugo polufinale zakazano je za petak, 29. novembra u Čačku, kada će biti izabrano drugih troje finalista. Finale je zakazano za 21. decembar. Takmičari još od maja prolaze šest krugova recenziranja, koji garantuju objektivnost i nepristrasnost u ocenjivanju inovacija. U okviru četvrtog kruga koji je održan 28. oktobra u Privrednoj komori Srbije u Beogradu, na Susretu sa potencijalnim investitorima, izabrano je poslednjih 12 polufinalista.\nNajbolji na bilbordima: Ženski hor Srednje muzičke škole\nŽenski hor Srednje muzičke škole „Isidor Bajić” u ovoj godini godini osvojio je titulu laureata – najboljeg među najboljima – na takmičenju „Aleksandar Nevski” u Ugriču u Ruskoj Federaciji. Hor čine učenice te srednje škole od prvog do četvrtog razreda, i ima više od 100 članova, ali je na bilbordu predstavljeno 27 članica koje su učestvovale na tom prestižnom takmičenju i predstavljale našu zemlju. – Specifičnost horskog pevanja je u tome što je u pitanju jedan instrument – ljudski glas – i to je delikatniji i suptilniji posao nego kod istrumentalne muzike – kaže dirigentkinja hora Tamara Adamov Petijević. – Mora oprezno da se radi, da se glasovi ne troše previše, da se pažljivo neguju jer nemaju rezervne delove.\nProjekat „Učim + Znam = Vredim”, koje realizuje Udruženje za promociju društvene odgovornosti, nastavljen je i ove godine. Na 43 lokacije u Novom Sadu i Sremskim Karlovcima postavljeni su novi bilbordi. Na njima je predstavljeno gotovo 300 učenika osnovnih i srednjih škola koji su u protekloj školskoj godini ostvarili najznačajnije uspehe na takmičenjima iz oblasti nauke i umetnosti na domaćoj i međunarodnoj sceni. Generalni sponzor ovog projekta i ove godine je Erste banka, a partner u realizaciji Omladinska prestonica Evrope – OPENS 2019\nSpomen na Pupina u Danu prisajedinjenja\nPolaganjem venca na spomenik Mihajla Pupina, uz prigodan govor prof. dr Dragoljuba Martinovića, obeležen je u Idvoru 25.novembar, Dan prisajedinjenja Vojvodine Srbiji. Poznato je da je znameniti srpski naučnik svetskog glasa Mihajlo Pupin, rodom iz Idvora, imao velikog uticaja prilikom određivanja granica nakon Prvog svetskog rata.\nPančevo: Posao za dve učiteljice u privatnom produženom boravku\nGrad Pančevo je u okviru podsticaja za novootvorena radna mesta ove godine izdvojio 24.850.000 dinara, čime je omogućio da 38 preduzetnika otvori 45 novih radnih mesta. Među njima je i Ivana Marković, koja je otvorila produženi dnevni boravak „Maj kul skul” u Pančevu. Zahvaljujući novcu koji je dobila od Grada, ona je zaposlila dve učiteljice koje, za sada sa 15-oro dece rešavaju domaće zadatke, igraju se sa njima i aktivno provode vreme. Igranje sa drugarima, rešavanje domaćih zadataka u društvu samo su neki od razloga zašto mališani vole da dolaze u produženi boravak, ali izlazak napolje i ručak navode kao dodatni plus. Ivana Marković od 18. godine radi sa decom kroz sport i uči ih skijanju. Odlučila je da joj rad sa decom postane i redovan posao osluškujući potrebe roditelja koji zbog sve više posla, ili radnog vremena koje ne prati rad škola, nemaju mogućnosti da budu sa decom i pomognu oko domaćih zadataka.\n– Mnogo mi je značila subvencija koju sam ove godine dobila od Grada Pančeva. Time sam uspela da zaposlim dve učiteljice, što omogućava da primimo više dece u boravak i izađemo u susret većem broju roditelja, kojima je potrebno da se neko bavi decom dok su na poslu – izjavila je Ivana. -Otvoren je prostor u kom će neko raditi sa decom, dok su roditelji na poslu, voditi ih napolje, brinuti o njima, ishrani i svemu što je neophodno. Gradska podrška je omogućila ovoj preduzetnici da, kako sama kaže, narednih godinu dana ne mora da razmišlja o platama i doprinosima za dve učiteljice, jer dobijeni iznos pokriva troškove zaposlenih. – To mi puno znači što imam pomoć, dok se posao razvija i dok ne zaživi punim kapacitetom – ističe Marković.\nJedna od učiteljica u produženom boravku Katarina Rakidžić kaže da su im prioritet domaći zadaci, ali da se trude da slobodno vreme iskoriste na nabolji mogući način. – Kad je lepo vreme najčešće smo napolju, ali kad je kiša onda ispunimo dan na kreativan način na radionicama, radimo domaće zadatke, pripreme pred kontrolni, da kad deca dođu kući mogu sa roditeljima da provedu vreme na drugi način- kaže učiteljica.\nČlan Gradskog veća za rad, zapošljavanje i socijalnu politiku Milenko Čučković ističe da je Grad Pančevo omogućio da se otvori 45 novih radnih mesta kroz mere novootvorenih radnih mesta što je iskoristilo 38 preduzetnika. U prvom produženom boravku posao su našle dve učiteljice, a Grad Pančevo je za to izdvojio 546.000 dinara po radnom mestu – Verujem da ćemo imati mere i iduće godine i broj nezaposlenih u gradu još smanjiti- ističe Čučković. -Projekat „Maj kul skul” produženi boravak je prvi otvoren u Pančevu i otvorio je dva radna mesta, na osnovu kog je po jednom radnom mestu Grad izdvojio 546.000 dinara, što obuhvata plate i doprinose za godinu dana, a obaveza preduzetnika, odnosno poslodavca je da u narednih šest meseci po završetku mera, mora zadržati zaposlenog u radnom odnosu. Grad Pančevo u okviru aktivnih mera zapošljavanja kojih broji osam, smanjuje nezaposlenost, a ove godine za navedene mere izdvojeno je ukupno više od 54 miliona dinara.\nDan tolerancije obeležila i bečejska predškolska ustanova\nPU „Labud Pejović“ u Bečeju nastavlja s tradicijom obeležavanja Dana tolerancije. Ovog puta s organizatorima Dečije nedelje organizovan je jednosatni program oplemenjen nastupima najmlađih i dodelom nagrada za „Naj, naj Dečiju nedeju“. U sali Gradskog pozorišta Bečej sa našto više od 300 sedišta, smestilo se oko 500 posetilaca. Tome je doprinelo što je dobar deo mesta bio popunjen sa dva predškolca na jednom sedištu, a i prolazi sa obe strane bili su ispunjeni odraslima koji su program pratili stojeći. Prisutnima su se obratile direktorka Predškolske ustanove Tatjana Mitić i pomoćnica predsednika opštine zadužena za obrazovanje Suzana Đukić. Usledio je program pet grupa predškolaca sa po dve koreografije. Kao gosti nastupili su Dečiji hor „Bubamara“i mešiviti hor Dečijeg boravka, koji ima izuzetnu saradnju s Predškolskom ustanovom.\nTolerancija nije strana reč, istaknuto je ovom prilikom, jer znači prihvatanje i tretiranje ljudi onako kako bismo voleli da drugi tretiraju nas. Toleranciju, naglašavaju u Predškolskoj ustanovi, treba podsticati kod dece zato što želimo da nam se deca osećaju opušteno i sigurno u različitim životnim situacijama. Roditelji koji pokazuju toleranciju rečima i delom u svakodnevnim situacijama, spontano uče i svoju decu da cene različitost. Jer, deca stalno posmatraju i imitiraju, oni su ogledalo vrednosti odraslih. Uručene su i nagrade knjižare „Prizma” onima koji su se istakli u Dečijoj nedelji. Prvo mesto i vaučere od po 15.000 dinara dobili su Narodna biblioteka Bečej i Ekonomsko-trgovinska škola, drugo je pripalo OŠ „Zdravko Gložanski“ (12,500), a treće su osvojili Muzička škola „Petar Konjović“ i OŠ „Petefi Šandor“ (10.000).\nKCNS: Predstave u čast prava dece\nU čast 30 godina od donošenja Konvencije o pravima deteta, u utorak 26. novembra su na Velikoj sceni Kulturnog centra Novog Sada (Katolička porta 5) održane dve premijerne predstave teatra Dečjeg KCNS. Prva, „Mali princ” po delu Antoana de Sent Egziperija, je igrana od 17 časova, a predstava „Kontrolni” autorke Milene Depolo počela je u 19. Ulaz na obe predstave bio je besplatan, ali se karte moraju prethodno morale rezervisati.\nPećinci: Zatvaranje Sajma kulture mladih na selu\nSvečano zatvaranje II Sajma kulture mladih na selu zakazano je za petak 29. novembar 2019. godine u sali Kulturnog centra Pećinci s početkom u 19 časova kada će se prikazati film pod nazivom “Zavisnici” u produkciji pećinačkog Udruženja mladih aktivista čiju realizaciju su podržali opština Pećinci i Ministarstvo omladine i sporta Republike Srbije. Film je namenjen mladima starijim od 15 godina i rađen je po tekstu Milene Marković, u režiji Slobodana Stankovića. Kulturni centar pod pokroviteljstvom opštine Pećinci i Ministarstva kulture i informisanja Republike Srbije. Ova manifestacija pokrenuta je prošle godine kada se obeležavalo četiri decenije postojanja i rada administrativnog centra kulture u pećinačkoj opštini. “Sajam kulture mladih na selu” zamišljen je kao kolažni program u kojem učestvovuju uspešni mladi talenti sa teritorije opštine koji svoje znanje stiču ili su stekli u umetničkim srednjim školama i akademijama ili su se oprobali u značajnim muzičkim takmičenjima i projektima u zemlji.\nTokom sedam sajamskih večeri od 8. do 29. novembra, svakog petka i subote publika je uživala u dečjoj, duhovnoj, klasičnoj i rok muzici, kao i pesničkim, pozorišnim i filmskim programima, dok su prateći programi organizovani u saradnji sa Dnevnim boravkom za decu i mlade sa smetnjama u razvoju u Subotištu. Sajam kulture mladih na selu čiji su promoteri i voditelji programa studenti Marija Kolak iz Šimanovaca i Jovan Čikić iz Pećinaca organizuje se u saradnji sa pećinačkom PU “Vlada Obradović Kameni”, OŠ “Slobodan Bajić Paja” Pećinci, OŠ “Dušan Jerković Uča” Šimanovci, OŠ “Dušan Vukasović Diogen” Kupinovo, STŠ “Milenko Verkić Neša” Pećinci, pećinačkom Narodnom bibliotekom, Udruženjem mladih aktivista Pećinci, Arhijerejskim namesništvom pećinačkim i pećinačkim Centrom za socijalni rad.\nSremski Karlovci: Dodeljeni ugovori o stipendiranju srednjoškolaca\nSrednjoškolci, njih 11, koji su na konkursu lokalne samouprave ostvarili pravo na stipendije u ovoj školskoj godini, potpisali su ugovore o stipendiranju, po kojima će deset meseci primati po 6.000 dinara. Svake godine otkako je u Sremskim Karlovcima ustanovljen taj vid podrške đacima, povodom dodele i potpisivanja ugovora organizuje se prijem za srednjoškolce i njihove roditelje, što je ovog puta održano 22. novemba u Maloj sali Magistrata, a skupu je prisustvovao i predsednik opštine Nenad Milenković.\nKako je tom prilikom rečeno, konkurs za dodelu stipendija učenicima za školsku 2019/2020. godinu trajao je od 12. do 27. septembra 2019, a konkurisalo je 11 učenika. Komisija za dodelu stipendija je utvrdila da svih 11 kandidata ispunjava uslove. Među njima je devet učenika od drugog do četvrtog razreda srednje škole s prosekom 5,00, a dvoje su đaci generacije Osnovne škole „23. oktobar“. To su Katarina Vidović, Filip Kontić, Alksandra Maravić, Uroš Ćirković, Jelena Milišić, Stefan i Uroš Nikolovski, Kristina Škorić, Ivana Jovanović, Anja Pršo i Stefan Bilić. Četvoro njih ide u Karlovačku gimnaziju, troje u Elektrotehničku školu „Mihajlo Pupin“, dvoje u Srednju medicinsku školu „7. april“, po jedan đak ide u Gimnaziju „Svetozar Marković“ i „Jovan Jovanović Zmaj“.\nU poznavanju saobraćajnih propisa pobedili učenici SEŠ „S. Miletić”\nUčenici Srednje ekonomske škole „Svetozar Miletić” pobedili su u ponedeljak 25. novembra na finalnom kvizu u poznavanju saobraćajnih propisa, u okviru projekta „Semaforizacija 9”. U odmeravanju znanja u Tehničkoj školi „Mileva Marić Ajnštajn” takmičili su se učenici završnih razreda četiri srednje škole, a osim pobednika i škole-domaćina, učestvovali su i đaci Gimnazije „Svetozar Marković” i Mašinske škole. Projekat devetu godinu zaredom organizuje Centar za promociju bezbednosti saobraćaja, uz podršku Gradske uprave za omladinu i sport, Kancelarije za mlade, ali i Agencije za bezbednost saobraćaja Republike Srbije, kao i JKP „Parking-servis”. Po rečima organizatora, u „Semaforizaciji” je učestvovalo 4.000 maturanata, koji su imali priliku da se informišu o važnosti poznavanja saobraćajnih propisa, ali i njihovog poštovanja. U prvoj fazi projekta đaci su u školama imali predavnja o pravilima u saobraćaju i nakon toga organizovan je kviz znanja, a u finale se\nČlan Gradskog veća za omladinu i sport Ognjen Cvjetićanin istakao je da su mladi, kao učesnici u saobraćaju, najugroženiji i da, kada je reč o bezbednosti u saobraćaju, s njima najviše treba raditi. Nastavićemo da podržavamo projekte poput „Semaforizacije” i svaka potencijalna saobraćajna nezgoda koju smo sprečili, za nas je uspeh.\nPo rečima Marijane Jovanović iz Centra za promociju bezbednosti saobraćaja, u projekat „Semaforizacije” su uključeni učenici završnih razreda srednjih škola, zato što se oni spremaju za polaganje vozačkog ispita, ili su to već odradili, a statistika pokazuje da su mladi u prvoj godini vozačkog iskustva najugroženiji jer im, osim životnog iskustva, nedostaje i vozačko. – Suština projekta je da sa srednjoškolcima razgovaramo i da ih upozorimo na najčešće greške koje dovode do fatalnih posledica – objasnila je Marijana Jovanović. – Želja nam je da svi nešto nauče, kako takmičari, tako i đaci u publici, te da im ukažemo na značaj poznavanja i poštovanja propisa.\nStatistika pokazuje da je, od ukupnog broja poginulih, svaka četvrta osoba mlada, a iz Centra za promociju bezbednosti saobraćaja poručuju vozačima da vezuju pojas, pridržavaju se preporučene brzine kretanja i da, kad voze, ne konzumiraju alkohol.\nIskra nova mlada gradonačelnica Sremske Mitrovice\nNova mala gradonačelnica Sremske Mitrovice je Iskra Gligorić, učenici drugog razreda Osnovne škole „Sveti Sava”. Ona je svoj mandat dobila zahvaljujući pobedi na literarnom konkursu. Inače, na literarni konkurs na temu „Kad porastem biću gradonačelnik“, po rečima organizatora, pristiglo je ukupno 22 rada đaka iz svih pet škola. Konkurs je raspisan povodom obeležavanja 20. novembra – Svetskog dana deteta. Prvog dana mandata, „mala” gradonačelnica se upoznala se „velikim” gradonačelnikom Vladimirom Sanaderom, posetivši zajedno sa svojim roditeljima Gradsku kuću. Mali i veliki gradonačelnik razgovarali su o saradnji.\n„Već četvrtu, petu godinu kako je na Svetski dan deteta lokalna samouprava otvorila vrata za naše najmlađe, učenike drugog razreda koji su pisali u svojim školama, o temi šta bi voleo da uradim da sam mali gradonačelnik. To je jedna zaista lepa i dobra stvar, s obzirom da mi koji danas ovde sedimo radimo sve ono što bi oni trebali da koriste u budućnosti i gledamo da za neke generacije koje dolaze ostavimo što više toga iza nas. Danas smo praktično otvorili vrata za najmlađe, sve ovo radimo zbog budućih generacija, trudimo se da radimo pravilno i da probamo da gledamo bar 20 godina unapred. Iskra je jedna sjajna devojčica koja nam je podarila divnu pesmu o gradu Sremska Mitrovica. Meni lično jednu, ja sam vrlo zadovoljan zbog toga i nadam se da će zajedno sa mnom u nekom narednom periodu otvoriti još neke lepe manifestacije, nekih možda i novih objekata, nadam se da ćemo stići da završimo jednu lepu školu,” rekao je gradonačelnik Sanader.\nKoncert za Kostu i Nikolinu u Muzeju Vojvodine\nHumanitarni koncert „Za Kostu i Nikolinu”, koji je organizovao hor „Novosadske šmizle”, održan je 23. novembra od 19.30 časova u Muzeju Vojvodine, Dunavska 35. Osim „Šmizli”, nastupili su Lana Zorjan, Kristina Jevtović, Senka Nedeljković, vokalni sastav „Mušket”, vokalni sastav „Res Miranda” i klapa Hrvatskog kulturno-prosvetnog društva „Jelačić”. Sav prihod od koncerta namenjen je za lečenje Koste Petrovića i Nikoline Gutić, dece obolele od leukemije. Ulaz se ne plaća, u kutiju za donacije na ulazu moći će se ubaciti prilog.\nPaunović: Od 2003. na fakultete upisana 1.623 Roma, u srednje škole 8.324\nDirektorka Кancelarije za ljudska i manjinska prava Suzana Paunović izjavila je da je primenom mera afirmativne akcije od 2003. godine na fakultete i visoke škole upisano 1.623 studenta i 8.324 srednjoškolca pripadnika romske nacionalne manjine. Paunović je kazala i da je ove školske godine u srednje škole upisano 2.220 romskih učenika, a u visokoobrazovne ustanove 115 studenata, rekla je u ponedeljak Paunović u Valjevu gde su dodeljene stipendije učenicima i studentima romske nacionalnosti. Paunović je navela da je u školskoj 2018/19 godini ukupno angažovan 261 pedagoški asistent u osnovnim školama i u predškolskim ustanovama, te da oni doprinose uključivanju i postizanju boljih rezultata romskih učenika u obrazovanju, navodi se u saopštenju Vlade. Podsetila je da je pre čeitiri godine romski jezik sa elementima nacionalne kulture uveden kao izborni predmet u obrazovanju, kao i da je prošle školske godine obezbedjeno dodatna četiri udžbenika na romskom jeziku za 2.860 učenika u 79 osnovnih škola.\nPredsednik gradskog Saveta za socijalnu politiku Radojica Ristić naveo je da je lokalnim budžetom za ovu godinu opredeljeno preko četiri miliona dinara za oblast obrazovanja Roma i Romkinja, da je 99 odsto obuhvat srednjoškolaca, i da je danas dodeljeno 70 stipendija, od toga 14 za studente.\nHumanitarna fudbalska utakmica u Veterniku\nHumanitarna fudbalska utakmica, u toku koje je prikupljan novac za šestogodišnjeg Kostu Petkovića, odigrana je na stadionu Fudbalskog kluba „Veternik”. Kosta Petković boluje od leukemije i sav novac biće upućen za njegovo lečenje u inostranstvu, a u okviru utakmice nadmetali su se FK „Veternik” i FK „Jedinstvo” iz Rumenke. Kutije za prilog bile su postavljene na tribinama, te su ljudi otvorenog srca imali priliku da pomognu prema svojim mogućnostima i sakupljeno je 258.056 dinara. – Nadamo se da ćemo pomoći porodici i malom Kosti da pobedi bolest i da se osmeh vrati na njegovo lice – istakao je uoči susreta član uprave FK „Veternik” Vidoje Laušević. – Utakmica je u drugom planu, ne igramo zbog rezultata, a nadamo se pobedi u donatorskim kutijama na tribinama. Osim toga, u prostorijama kluba, kao i mesne zajednice, nalaze se plakati s informacijama o humanitarnoj akciji. Svaka pomoć je dobrodošla, a najvažnije je da novac stigne do Koste i da on ode na lečenje. Ne prestajemo da se nadamo i pobeda nad bolešću biće naša, zajednička, pobeda celog grada. Humanitarnu utakmicu organizovali su FK „Veternik”, njegovi igrači i Upravni odbor, uz značajnu podršku mesne zajednice.\nVremeplov: Umro prota Mateja\nNa današnji dan 29. novembra 1854. godine umro je srpski diplomata i vojvoda prota Mateja Nenadović, predsednik Praviteljstvujuščeg sovjeta – prve srpske vlade. Sa stricem Jakovom pokrenuo je Prvi srpski ustanak u valjevskoj i šabačkoj nahiji i učestvovao u borbama, a pregovarajući s Turcima i Rusijom uspostavio je prve diplomatske kontakte ustanika sa stranim državama. Njegovi “Memoari”, pored književne vrednosti, predstavljaju dragocen dokument vremena.\nNa Drugom zasedanju Antifašističkog veća narodnog oslobođenja Jugoslavije održanom 29. novembra 1943. godine u Jajcu, to veće je konstituisano kao vrhovno zakonodavno i izvršno predstavničko telo i ustanovljen je Nacionalni komitet oslobođenja Jugoslavije. Doneta je odluka o federativnom uređenju države, a kraljevskoj vladi u izbeglištvu zabranjen je povratak u zemlju.\nVremeplov: Rođen Dušan Radović\nNa današnji dan 29. novembra 1922. godine rođen je srpski književnik Dušan Radović, dečji pisac i novinar. Radio je u listovima “Zmaj”, “Pionir”, “Kekec” i “Poletarac” i bio urednik dečjih redakcija Radija i Televizije Beograd. U široj javnosti je posebno upamćen po radio emisiji Studija B “Beograde, dobro jutro”, kojom je od 1976. osam godina budio Beograđane obiljem satiričnih dosetki i duhovitih komentara, obeleženih svojevrsnom mudrošću. Dela: zbirke pesama “Poštovana deco”, “Smešne reči”, “Vukova azbuka”, “Pričam ti priču”, “Ponedeljak”, “Utorak”, “Sreda, “Četvrtak”, dramska dela “Kapetan Džon Piplfoks”, “Tužibaba”, “Če” (s Matijom Bećkovićem), aforizmi “Beograde, dobro jutro”, TV serija “Na slovo, na slovo”.\nVremeplov: Rođen Mladen Srbinović\nMladen Srbinović, akademik, jedan od najznačajnijih srpskih slikara 20. veka rođen je na današnji dan 29. novembra 1925. godine. Učio je od velikana srpske i svetske umetnosti kao što su Nedeljko Gvozdenović, Ivan Tabaković, Kosta Hakman, Ljubica Cuca Sokić. Uporedo sa slikarstvom i grafikom, radio je i mozaike i predloške za tapiserije. Izradio je mozaike za zid u svečanoj sali SIV-a (sada Palata Srbija) kao i za zdanja niza drugih institucija, poput zgrade Radio televizije Beograd u Košutnjaku, crkve Svetog Nikole u Rumi, Invest banke u Beogradu ili oltarske pregrade u manastiru Žiča. Nosilac je brojnih međunarodnih i domaćih priznanja.\nNa brdu Kadinjača kod Užica u Drugom svetskom ratu izginuo je 29. novembra 1941. godine. Radnički bataljon štiteći glavninu partizanskih snaga. Nemačke jedinice su, uz podršku avijacije, prešle Kadinjaču tek posle pogibije 180 partizana s komandantom Dušanom Jerkovićem. Bio je to kraj Užičke republike, osnovane krajem septembra 1941, prve slobodne teritorije u okupiranoj Evropi.\nNa današnji dan 29. novembra 1516. godine umro je italijanski slikar Đovani Belini, jedan od tvoraca venecijanske škole. Bio je učitelj Đorđonea i Ticijana.\nAustrijska carica, češka i mađarska kraljica Marija Terezija umrla je 29. novembra 1780. godine. Tokom vladavine od 1740. godine sprovodila je reforme u duhu prosvećenog apsolutizma, ali i centralizaciju i germanizaciju. Da bi osigurala osporavani presto, vodila je rat za austrijsko nasleđe od 1740. do 1748, u kojem joj je 1745. pruski kralj Fridrih II preoteo Šleziju.\nNa današnji dan 29. novembra 1314. godine umro je francuski kralj Filip IV Lepi, koji je 1306. proterao Jevreje iz Francuske i konfiskovao njihovu imovinu. Tokom sukoba sa papom Bonifacijem VIII sazvao je 1302. Skupštinu triju staleža – sveštenstva, plemstva i građanstva, prvi put u istoriji Francuske, a nakon papine smrti, sporazumeo se s novim papom Klementom V, Francuzom, da se papsko sedište premesti u Avinjon.\nDete koje je gojazno sa šest godina biće i sa 11\nStudija tima sa Univerziteta Bristol pokazuje da vreme koje deca uzrasta od šest do 11 godina provode aktivno, opada za 17 minuta na nedeljnom nivou iz godine u godinu. Istraživanje je pratilo fizičku aktivnost 2.132 deteta iz 57 škola širom jugozapada Engleske od 2012. do 2018. godine.\nDeca su nosila specijalne uređaje za merenje fizičke aktivnosti pet dana. To je omogućilo istraživačima da steknu tačnu sliku o tome koliko minuta dnevno su deca bila fizički aktivna, ali i o tome da li su aktivnosti bile umerene ili intenzivne jačine – dovoljne da se malo zadišu ili oznoje.\nU svim uzrastima, dečaci su aktivniji od devojčica\nU petom razredu osnovne škole aktivno je 44 odsto dečaka i 36 odsto devojčica. Procenat fizički aktivnih dečaka u sedmom razredu je gotovo identičan kao i u petom, dok su devojčice manje aktivne (25 odsto). Učenici prvog razreda srednje škole aktivni su 39 odsto, dok su učenice tog uzrasta aktivne tek 18.5 odsto. Istraživanje koje je finansirala Britanska fondacija za srce, otkrilo je da je 61 odsto dece u prvom razredu bilo fizički aktivno najmanje sat vremena dnevno. Britanske medicinske službe preporučuju da deca svakog dana provode jedan sat umereno do intenzivno fizički aktivna. Ali u šestom razredu, tek 41 odsto dece dostizalo je taj cilj.\nPad je naročito vidljiv kod devojčica – sa 54 odsto na 28 odsto do kraja osnovne škole. „Primetili smo značajnu razliku u nivou fizičke aktivnosti između dečaka i devojčica. Devojčice su manje vežbale, a više vremena sedele i radnim danima i vikendom nego dečaci sa šest godina”, pokazuje istraživanje. „Devojčice su prestajale da se bave fizičkim aktivnostima ranije, tako da se jaz između dečaka i devojčica povećava između šest i 11 godina.” Istraživanje je otkrilo i razliku u indeksu telesne mase do 11. godine. Na primer, dete koje je gojazno sa šest godina, ostaje tako i sa 11, a vežba 10 minuta manje tokom radnih dana sa 11 godina, nego dete istih godina i normalne težine.\nAli, treba napomenuti da su „podaci dobijeni iz oblasti oko jednog grada u Velikoj Britaniji, u kom pretežno žive etnički Britanci, što ograničava mogućnost generalizacije na druge predele, kontekste i etničke grupe”. „Ovi brojevi dokazuju da je potrebno učiniti više kako bi se osiguralo da deca budu aktivna kako se približavaju adolescenciji”, kaže vodeći istraživač profesor Rasel Jago. On objašnjava da se „ne radi o tome da deca treba više da vežbaju, već o održavanju nivoa aktivnosti.” „Razvijanje strategija rane intervencije kako bi se deci pomoglo da zadrže nivo aktivnosti, moglo bi da obuhvati programe fizičke aktivnosti posle škole, usmeravajući se na učešće u popularnim sportovima, a da stavi i veći naglasak na promociju vikend aktivnosti.”\nProfesor Džeremi Pirson, saradnik medicinskog direktora Britanske fondacije za srce, rekao je da „skoro trećina dece u Velikoj Britaniji ima veću telesnu masu nego što bi trebalo, dok jedno od četvoro dece u osnovnoj školi ne vežba koliko je preporučeno.” „Znamo da deca koja su gojazna imaju veću verovatnoću da budu gojazna i u odraslom dobu – zbog čega je viši i rizik od oboljevanja od srčanih i bolesti cirkulacije, kao i dijabetesa tipa dva i visokog pritiska kasnije u životu. „Kako bi deca ostala aktivna, potrebno je pomoći porodicama da donose zdrave i informisane odluke.” Istraživanje je objavljeno u Međunarodnom časopisu za gojaznost.\nKakva je situacija fizičke aktivnosti dece u Srbiji? Nedavno objavljeno istraživanje o ponašanju dece školskog uzrasta, pokazalo je da je jedna trećina anketirane dece bila fizički aktivna svakodnevno bar sat vremena u nedelji koja je prethodila istraživanju. Polovina dece navela je da je fizički aktivna četiri puta nedeljno ili češće – van školske nastave. Istraživanje koje su sproveli Institut za javno zdravlje Dr Milan Jovanović Batut, Ministarstvo zdravlja i Svetska zdravstvena organizacija, pratilo je fizičku aktivnost dece u petom i sedmom razredu osnovne škole, kao i učenike prvog razreda srednje škole.\nPREVIOUS POST ← Vesti – 28.11.2019.\nNEXT POST Vesti – 30.11./01.12.2019. →


Dodik pozvao na smirivanje tenzija - Republika Srpska mijenja Zakon o praznicima? — Radio Velkaton : Radio Velkaton\n21. Septembra. 2016. Bosna i Hercegovina, Vijest dana, Vijesti\nDodik pozvao na smirivanje tenzija – Republika Srpska mijenja Zakon o praznicima?\nNarodna skupština Republike Srpske zatražila je danas od Vlade ovog entiteta da u skupštinsku proceduru uputi izmjene i dopune Zakona o praznicima. Namjera je prilagoditi obilježavanje dana RS 9. januara odlukama Ustavnog suda BiH. Predsjednik Narodne skupštine Republike Srpske Nedeljko Čubrilović je, nakon završenog skupštinskog kolegija, rekao da je to zatraženo u sklopu razmatranja Odluka Ustavnog suda BiH o obustavi održavanja referenduma i preispitivanju odluke o 9. januaru kao Danu Republike.\n“Kolegij konstatira da je u toku postupak provođenja Odluke Ustavnog suda o 9. januaru”, rekao je Čubrilović. Podpredsjednik Narodne skupštine RS Nenad Stevandić, pojasnio je da na Kolegiju nije zatražena sjednica o održavanju referenduma, što znači da je referendum u nedjelju, kao i što je planirano. Predsjednik Republike Srpske Milorad Dodik, reagujući na jučerašnju izjavu Sefera Halilović, pozvao je na smirivanje tenzija. – Što se tiče Sefera Halilovića i njegovih izjava ništa tu nije čudno. Očigledno je da postoji politika koja stoji iza njegovih izjava, nešto od toga je ranije Bakir Izetbegović spominjao u razgovorima sa stranim ambasadorima – rekao je predsjednik Srpske.\nDodik je rekao da će referendum o Danu Republike 25. septembra proteći u miru i da neće biti nikakvih sukoba. – Republika Srpska gradnjom autoputa, otvaranjem TE Stanari, a i ove fabrike pokazuje da je opredijeljena za mir i razvoj, a ne za sukobe – rekao je Dodik danas u Aleksandrovcu gdje je otvorena fabrika Kableks BH. Govoreći o odluci Ustavnog suda o privremenoj mjeri koja je juče dostavljena Narodnoj skupštini Republike Srpske, Dodik je rekao da će refrendum biti održan u nedjelju, te da će NSRS nakon toga zasjedati i razmatrati odluke Suda, a vjerovatno i rezultatete referenduma.


Proizvodnja Renault Clio R.S.16 se odlaže, čak i u ograničenoj seriji | Infostar\nInfostar» Svet informacija» Auto/moto svet» Proizvodnja Renault Clio R.S.16 se odlaže, čak i u ograničenoj seriji\nProizvodnja Renault Clio R.S.16 se odlaže, čak i u ograničenoj seriji\nIz kompanije Renault je stiglo obaveštenje da i pored velikog broja zainteresovanih kupaca, koji su bili spremni da za verziju Clio R.S.16 plate 45.000 eura, proizvodnja ovoga automobila neće biti realizovana. Odluka kompanije Renault jeste da žrtvuje ovu verziju, kako bi ustupio proizvodne kapacitete za buduće Alpine sportske automobile.\nSvi koji su bili u prilici da probaju konceptni Clio R.S.16 naglašavali su potencijal ovog modela da postane „kralj ringa” u klasi automobila sa prednjom vučom. Ova činjenica je bila razlog za negodovanje zainteresovanih kupaca.\nIz kompanije saopštavaju mogućnost da se proizvodnja motornog vozila Clio R.S.16 realizuje, ali bi se automobil sastavljao ručno i to tek nakon početka proizvodnje Alpininog modela, a to se ne očekuje pre juna 2018.godine što je neprihvatljivo za potencijalne kupce.\nS obzirom da Renault očekuje da ovaj automobil bude zaštitni znak kompanije poput Renault 5 Turbo i Clia V6, ovaj model će biti vredan čekanja.\nPogledajte ponudu iz naše kategorije: Proizvodnja motornih vozila


MANUEL ZARACIN: Jasno tražiti od Srbije da se priključi sankcijama - Naša Borba\nMANUEL ZARACIN: Jasno tražiti od Srbije da se priključi sankcijama\nBERLIN – Izaslanik nemačke vlade za Balkan Manuel Zaracin izjavio je da od Srbije treba „jasno tražiti” da se priključi sankcijama EU prema Rusiji, a da pritom za Beograd „ne može da bude izgovor” da uvozi ruski gas jer ga uvozi i Nemačka. Zaracin, političar vladajućih Zelenih je za Dojče vele odgovarajući na pitanje o tome što Srbija i dalje uvozi ruski gas, rekao „i mi uvozimo gas.„Utoliko se, kako je rekao, s jedne strane mora voditi računa da se predsedniku Srbije Aleksandru Vučiću stavi do znanja očekivanje da se pridruži sankcijama EU prema Rusiji, ali da mu se istovremeno „ne da mogućnost da tvrdi kako će to njegovu zemlju ostaviti bez grejanja, jer i mi pazimo da naše odluke kod nas ekonomski imaju sagledive posledice”.\nOn je, takođe, rekao da predlog Evropske komisije da se smesta dodeli kandidatski status Ukrajini i Moldaviji šalje dobru poruku Zapadnom Balkanu i da ta odluka Brisela pokazuje „geostrateški značaj proširenja EU” i da tu ima „novih impulsa”. Zaracin se zalaže za konkretne korake na samitu EU i Zapadnog Balkana koji se održava sutra u Briselu.\nKaže, krajnje je vreme da se otpočnu pregovori sa Severnom Makedonijom i Albanijom, te da „Kosovo” dobije viznu liberalizaciju.\n„Obećanje o proširenju iz Soluna još važi”, poziva se Zaracin na zaključke EU iz 2003. godine, kada je rečeno da Unija nije potpuna bez balkanskih zemalja. Zato je, kaže nemački političar, ključno da EU pokaže verodostojnost i održi datu reč.\n„Zato bih molio sve da što brže dostignu što više saradnje i međusobnih pozitivnih dogovora – pre nego što Kremlj pokuša da profitira od naših zađevica i manjka zajedništva među nama i unutar regiona”, dodao je on, prenosi Tanjug.\nZaracin je ocenio da inicijativa Otvoreni Balkan nije dovoljno inkluzivna, a nasuprot tome za Berlinski proces kaže da se sa novom energijom spremaju veliki pomaci: „Na stolu imamo spremna četiri sporazuma koji bi značili veliki korak ka razvoju zajedničkog regionalnog tržišta”.\n„Nova nemačka Vlada ima čvrsti cilj da se tokom celog mandata intenzivno bavi regionom. Angažovaćemo se dugoročno i strateški”, naveo je poverenik Vlade.\nPrethodni tekstNEZAUSTAVLJIVI NA TERENU: Rusi stežu obruč oko Lisičanska\nSledeći tekstInflacija u Velikoj Britaniji dostigla najviši nivo u proteklih 40 godina


Istorija pamti mnoge sukobe ali ovaj rat bio je najbizarniji, a ono što je još luđe - vodila ga je CRNA GORA | WebTribune\nHome IZA OGLEDALA Istorija pamti mnoge sukobe ali ovaj rat bio je najbizarniji, a ono što je još luđe – vodila ga je CRNA GORA\nPosted date: новембар 27, 2017 In: IZA OGLEDALA, IZBOR\nPoznato je da je Srbija zemlja rusofila, naklonjena svojoj pravoslavnoj braći, i prva koja bez pitanja staje uz jednu od najvećih sila u svetu – Rusiju.\nVekovima se neguje uverenje da ona podjednako uzvraća svojoj srpskoj bratiji. Ipak, početkom XX veka, čini se da to nije bilo baš tako i da Srbija nije bila “najomiljenija zemlja” na Balkanu tadašnjoj Rusiji.\nRuski car Aleksandar Aleksandrovič III Romanov, svojevremeno je crnogorskog knjaza Nikolu I Petrovića Njegoša proglasio za “jedinog iskrenog prijatelja”, a osim te prestižne titule, postavio ga je i za počasnog pukovnika jednog voda koji je bio stacioniran u Odesi.\nPrirodno, kada je Rusija stupila u rat sa Japanom, 10. februara 1905. godine koji se vodio zbog prevlasti nad Mandžurijom i Korejom, iako to i nisu baš goreći interesi jedne balkanske zemlje, Cetinje je “bacilo rukavicu” Tokiju u lice i objavilo rat Japanu.\nKako svako daje koliko može, poslat je jedan odred vojske koji je predvodio Jovan Popović Lipovac, a crnogorsko učešće u ratu svelo se na simboličko i moralno.\nTreba napomenuti, da i ako Srbija nije imala titulu “iskrenog prijatelja“, jedan vod srpske vojske pod komandom Arsenija Karađorđevića, pridružio se bici za Mandžuriju.\nU prvim mesecima rata, Rusija je ostvarila nekoliko pobeda ali ubrzo je situacija preokrenuta u pomorskim bitkama u korist Japana. Konačni poraz Rusije je uslovio ogromne nerede i proteste u Moskvi 1905. godine, čime je ujedno i posejano seme za Oktobarsku Revoluciju.\nRat je okončan godinu i po dana kasnije, posredstvom Teodora Ruzvelta, za šta je dobio Nobelovu nagradu za mir. Mirovni sporazum je potpisan u Portsmutu 5. septembra 1905. godine sa Japanom kao pobenikom.\nAli ne i za Crnu Goru! Mirovni sporazum sa Crnom Gorom, postignut je čitav vek kasnije!\nU obzir treba uzeti da je ovo učešće Crne Gore u rusko-japanskom ratu pre svega vođeno na jednom simboličkom frontu i da je trajanje ovog pre svega moralnog sukoba bazirano na tome da se ni jedna ni druga država 101 godinu, 4 meseca i 9 dana nisu setile da ga okončaju.\nNaime, tek 21. juna 2006. godine, po proglašenju samostalnosti Crne Gore i otcepljenju od zajednice sa Srbijom, sklopljen je mir između ove male balkanske zemlje i moćne ostrvske carevine Dalekog istoka.\nGeneral Ruske Imperije koji nije izgubio nijednu bitku


"Svi oni koju su juče bili ispred Skupštine grada ugledali su se na fašistu Obradovića i tajkuna Ðilasa"\n- Ispred zgrade Starog dvora pristalice opzicionog Saveza za Srbiju (SzS) juče su pokušale nasilno da uđu u ovu instituciju, a to što su oni pokušali da urade je skandalozno i oni su pokazali da je jedina njihova politika nasilje, izjavio je danas zamenik gradonačelnika Beograda Goran Vesić.\nOn je, u Jutarnjem programu TV Pinka, rekao i da je jedan od lidera >> Pročitaj celu vest na sajtu SrbijaDanas.com << SzS-a Boško Obradović gurnuo jednu od žena koje su pokušale da ih spreče, kada ih je potiskivao, "govorio da neće nikog pustiti da izađe iz Skupštine".\n- Ne znam da li je on Bog ili šta je već, pre svega on nije odbornik grada Beograda, on je odbornik u Čačku - dodao je Vesić.\nOn je optužio Obradovića da dok je bio lider u Čačku, ništa nije urađeno u tom gradu, a sada kada je predsednik Srbije Aleksandar Vučić krenuo da gradi i otvara fabrike, shvatio je da mu je jedino rešenje da ruši Beograd.\nNačelnica gradske uprave Grada Beograda Sandra Pantelić rekla je u istoj emisiji da skup koji je održan ispred te ustanove nikome nije najavljen i da su žene koje su bile unutra na redovnoj sednici bile zatečene.\nČlanica Saveta za rodnu ravnopravnost Tanja Popović rekla je da je bila uplašena kada se dogodio incident, ali da je nije iznenadilo sve što se dogodilo juče.\n- Svi oni koju su juče bili ispred Skupštine grada ugledali su se na fašistu Obradovića i tajkuna Ðilasa. Ja sam ponosna što sam bila juče u Skupštini, što sam član SNS-a i što podržavam predsednika Vučića - rekla je Popovićeva i dodala da predsednik Vučić nikad nešto ni slično ne bi uradio.\nRTV Pink: Vesić za Pink: Svuda u Evropi je fašizam zabranjen, samo je kod nas lider opozicije fašista Boško Obradović! Jedina politika SzS je ČISTO NASILJE! (VIDEO)\nRadio Televizija Vojvodine: Žene SNS: Živi zid i poruka - žene su pobedile nasilje\nDanas: SNS žene: Pobedile smo nasilnike


Energyobserver - KOALICIJA 27: SAOBRAĆAJ NIJE NAJVEĆI UZROČNIK ZAGAĐENJA VAZDUHA U SRBIJI\nPohvalno je i što Ministarstvo ukazuje da je razvoj održivih oblika urbane mobilnosti neophodan za održivi razvoj gradova.\nMeđutim, želimo da podsetimo javnost da je u 2018. godini kvalitet vazduha zvanično bio ocenjen III kategorijom (prekomerno zagađen vazduh) u Beogradu, Kraljevu, Valjevu, Kragujevcu, Subotici, Sremskoj Mitrovici, Pančevu, Užicu, Smederevu i Kosjeriću. U svim ovim mestima uzrok prekomernog zagađenja bile su suspendovane čestice PM10 i/ili PM2,5. Doprinos drumskog saobraćaja je bio po 6% za obe navedene zagađujuće materije, dok je većina emisija dolazila iz toplana snage manje od 50 MW i individualnih ložišta (57% za PM10 i 75% za PM2,5).\nKada govorimo o zagađenju oksidima sumpora, dominantni izvor emisija u 2018. godini bila je proizvodnja električne i toplotne energije - čak 91%. Sektor proizvodnje električne i toplotne energije takođe je imao najveći udeo u ukupnim emisijama azotnih oksida - 49%, dok je drumski saobraćaj bio na drugom mestu sa doprinosom od 23%. U skladu sa podacima Agencije za zaštitu životne sredine o izvorima zagađujućih materija, saobraćaj se ne može smatrati osnovnim uzrokom zagađenja suspendovanim česticama PM10 i PM2,5.\nOvo su zvanični podaci Agencije za zaštitu životne sredine, stoga pozivamo Ministarstvo zaštite životne sredine da se u svom obraćanju javnosti oslanja na njih ili da, ukoliko raspolaže drugačijim podacima, takve podatke podeli sa javnošću kako bi nam svima bili dostupni.\nKoalicija 27 je grupa organizacija civilnog društva posvećenih zaštiti životne sredine prateći napredak Srbije u poglavlju 27 pristupnih pregovora sa EU, koje pokriva oblasti životne sredine i klimatskih promena.\nSaopštenje KoaliciJA 27


Vranić najavio popuštanje mjera u KS – TVSA.BA\nNaslovna/Vijesti/Sarajevo/Vranić najavio popuštanje mjera u KS\nPetak, 21 Januara 2022, 14:30\nMinistar zdravstva KS Haris Vranić potvrdio je da će se nastava u narednom periodu odvijati normalnim tempom. Trenutno je zbog pandemije covida ogroman pritisak na domove zdravlja. Omicron soj zahvatio je i zdravstvene radnike, i veći broj ih “izlazi iz stroja”, dodao je Vranić, te svaka javna zdravstvena ustanova mora donijeti odluku da li će obustavljati hladni program ili ne. Podsjetio je da je u KS više od 60 posto stanovništva vakcinisano s dvije doze. Ministar zdravlja najavio je i popuštanje mjera u narednom periodu. Osim epidemiološke situacje Vranić je govorio i o “hronologiji urušavanja zdravstvenog sistema za koju je, kako kaže, odgovorna SDA”.


Folksvagen upozorava na usporavanje prodaje automobila u svetu - Biznis i Finansije\nHome\tVestiEkonomija\tFolksvagen upozorava na usporavanje prodaje automobila u svetu\nby bifadmin 31. oktobra 2019.\nSaopštavajući kvartalne rezultate Folksvagen (VW) je upozorio da svetsko tržište automobila usporava više nego što se očekivalo, te je smanjio prognozu svoje godišnje prodaje.\nDobit VW posle oporezivanja porasla je na 3,98 milijardi evra, dok je prihod povećan za 11 odsto, na 61,42 milijarde. Profit od prodaje od 7,8 odsto je premašio očekivanih 6,5-7,5 odsto. Ipak, proizvođač automobila iz Volfsburga je rekao da očekuje “da će se svetsko tržište automobila smanjiti brže nego što se ranije očekivalo u mnogim regionima sveta”.\nSvetski proizvođači automobila suočavaju se s usporavanjem prodaje usled međunarodnih sporova oko trgovine i zbog pritiska Evropske unije i Kine da razvijaju i prodaju nova vozila, s niskom emisijom izduvnih gasova, koja zahtevaju velika ulaganja u novu tehnologiju.\nFord i Reno su poslednjih dana izdali upozorenja o stanju svoje dobiti, dok je Daimler, proizvođač luksuznih automobila Mercedes-Benz, izgubio novac u drugom kvartalu i očekuje se da će strategiju za smanjenje rashoda 14. novembra predstaviti svojim investitorima.\nVW cilja na mesto predvodnika sektora električnih vozila u Evropi time što je lansirao “ID.3” svoj model kompaktnog automobila s baterijskim pogonom za koji kaže da će mu cena biti toliko niska (najavljena je oko 30.000 evra), da će ta vozila postati masovna.\nStruja će poskupeti za 3,9 odsto, počev sa decembarskim računom


Gradska uprava Banjaluka čeka nove prijedloge za grb: Kočić i ban umesto Jablana i Rudonje | Banjaluka.net\nGradska uprava Banjaluka čeka nove prijedloge za grb: Kočić i ban umesto Jablana i Rudonje\nTvrđava Kastel, Vrbas i list kestena, simboli su koji će se naći u prijedlozima novog grba Banjaluke, koje priprema heraldičar Dragomir Acović, saznaje „EuroBlic“.\nGradska uprava direktno je angažovala Acovića da osmisli grb, s obzirom da je aktuelni već četiri godine neustavan, a sve kako bi Banjaluka do 22. aprila – proslave Dana grada dobila novo obilježje. Kako nezvanično saznajemo, prijedlog koji je naišao na najveće odobravanje nadležnih, jeste grb u kojem se naziru elementi kule Kastel, Vrbasa i list kestena, kao prepoznatljivi motivi grada, dok su dva čuvara štita: čuveni pisac iz Stričića Petar Kočić i zaslužni banjalučki neimar ban Svetislav Milosavljević.\nKomisija koja analizira idejna rješenja, dala je smjernice za izradu grba, a gradonačelnik Igor Radojičić rekao je juče da se konkretnim prijedlozima nada već sljedeće sedmice, kako bi prijedlog odluke uputili u Skupštinu.\nDragomir Acović potvrdio je za naš list da su prijedlozi grba uglavnom pripremljeni, te da i sam očekuje da će ih sljedeće sedmice dostaviti. Nije želio mnogo da komentariše simbole koje je upotrebio, ali naglašava da su Kočić i ban Tisa ličnosti koje se same nameću.\n– Odlukom Ustavnog suda izbor mogućnosti sveden je na minimum, izričito je apostrofirano da morate izbjegavati sve ono što nekome nešto znači, tako da ne mogu da izvučem obilje različitih motiva. Postoje varijacije ideja, koje imaju svoje bolje i slabije strane i pokušavam da nađem rješenje koje bi profesionalno i estestki bilo zadovoljavajuće u okviru postavljenih zahtjeva- rekao je Acović, koji je učestovovao u pripremi grba i amblema Srpske.\nOn pojašnjava i da se ne mogu uvažiti prijedlozi javnosti da se sadašnji grb malo izmijeni u skladu sa odlukom Suda, jer je „presuda takva da je to nemoguće uraditi“.\nPrethodna tri pokušaja da Banjaluka izabere grb propala su, jer stručnjaci i javnost nisu podržali prijedloge. Najviše polemike izazvao je prijedlog grba sa Jablanom i Rudonjom, bikovima iz Kočićevog djela, sa negodovanjem da ima još mnoštvo simbola koje bi trebalo utkati u gradski grb.\nPodsjetimo, Ustavni sud RS je 2013. godine proglasio neustavnim grb Banjaluke, u čijoj osnovi su konture Hrama Hrista Spasitelja, jer grb sadrži elemente vjerskog i nacionalnog identiteta samo srpskog naroda, čime se pripadnici ostalih naroda dovode u neravnopravan položaj.\nUpućeni ističu da je stari saziv Skupštine grada namjerno „poništavao“ prijedloge novog grba, jer se niko ne buni zbog grbova mnogih drugih opština u BiH koje isto ne oslikavaju sva tri konstitutivna naroda.\nDan Grada od 17. do 23. aprila\nZa razliku od prethodnih godina kada je cijeli mjesec april bio posvećen obilježavanju 22. aprila- Dana grada, ove godine manifestacije će se održavati samo u jednoj sedmici, od 17. do 23. aprila.\n– Sugrađane očekuju brojni kulturni, obrazovni i sportski događaji, a iduće nedelje trebali bismo da usvojimo i konačan program održavanja manifestacija – precizirao je gradonačelnik Igor Radojičić.


"Gorski vijenac" na kineskom: Ovako su prevedene reči vladike Danila "viđi vraga su sedam binjišah" - Naši u svetu\n“Gorski vijenac” na kineskom: Ovako su prevedene reči vladike Danila “viđi vraga su sedam binjišah”\nObjavljeno 01/11/19 u 10:30\nJedno od najatraktivnijih izdanja na Sajmu knjiga bio je Njegošev “Gorski vijenac” – na kineskom. U specijalnoj opremi, u drvetu i koži, delo su objavili podgorički izdavači “Unireks” (povodom 50 godina postojanja) i “Unireks grupa”, a prevodilac je kineski stručnjak za jezik Baj Ji Kun.\n“Ovo naše veliko delo zaslužuje da ga prevođenjem na kineski predstavimo prijateljskom narodu i da ga na taj način upoznamo sa minulim vremenima, u kojima se naš narod našao, boreći se za sopstvene moralne vrednosti, poštovanje kulture i tradicije”, kaže pisac predgovora dr Natalija Brajković.\nPrevod “Gorskog vijenca” na kineski jezik izuzetno je interesantan za istraživanje sa lingvističkog i kulturološkog aspekta, smatra dr Jelena Stjepčević, sinolog, stručni saradnik na izdanju.\n“Prevodilac kineskom čitaocu približava istorijski kontekst, pojašnjavajući posebno svaku ličnost i bitne događaje koji se pominju – kaže, za Novosti, Stjepčevićeva. – Poseban trud je uložen u pojašnjavanju geografskih pojmova.\nPrema njenom mišljenju, razumevanje stihova “Gorskog vijenca” zahteva solidna znanja iz religije, filozofije, etnografije i istorije:\n“Prevod je često prilagođavan kineskom govornom području na način da je u kulturološkom smislu blizak tamošnjem čitaocu, što se ogleda u odabiru pojmova duboko ukorenjenih u njihovoj mitologiji i kulturologiji.”\nKao primer za to Jelena Stjepčević navodi reči vladike Danila “viđi vraga su sedam binjišah” gde je prevod na kineski jezik “pogledaj groznog otrovnog zmaja”:\n“Zmaj je totem sa najvećom magijskom snagom u Kini i pojavljuje se u prevodu ovog dela uz napomenu i objašnjenje prevodioca. Lik babe, koju ispituje knez Janko, na kineskom jeziku je preveden kao veštica, jer se ovaj kineski karakter vezuje za pojam šamanizma, odnosno šamana, koji je u uskoj vezi sa osnivanjem prvih kultura na području Kine”.\nGorski vijenacPetar Petrović NjegovPrevod na kineski\nZvezda – Ko će braniti protiv Totenhema?


"SUTON" U BIOSKOPIMA OD 2. MAJA: Film o godinama umirućeg carstva : Nadlanu.com\n"SUTON" U BIOSKOPIMA OD 2. MAJA: Film o godinama umirućeg carstva\nObjavljeno 30. apr 2019. / 09:00:47\nOd reditelja Lasla Nemeša u bioskope nam stiže mađarski film "Suton", drama koja prikazuje varljivo vreme u Budimpešti neposredno pred početak Prvog svetskog rata. Film koji je bio jedan od najgledanijih ostvarenja na prethodnom Festivalu autorskog filma publika će imati prilike da vidi u bioskopima od 2. maja.\nPriča prati mladu devojku koja želi da radi u legendarnoj prodavnici šešira Leiter – prodavnici koja je nekada bila u vlasništvu njenih roditelja. Kada novi vlasnik odbije da je zaposli, ona započinje potragu za svojom izgubljenom prošlošću.\nReditelj Laslo Nemeš, poznat po filmu "Šaulov sin" (nagrada Oskar za najbolji strani film) odlučio je da zaroni u prošlost svog naroda i da kroz priču o misterioznoj ženi, izgubljenoj u Budimpešti, istraži nedostatke evropske civilizacije.\nDruštvena previranja iz 1913. godine, projektovana u elegantnoj prodavnici šešira, nagoveštavaju vreme umirućeg austrougarskog carstva.\nFilm "Suton" ponovo spaja reditelja Nemeša i mladu glumicu Juli Jakab za koju ističe da na filmu izgleda uverljivo, kao da je izašla iz vremenske mašine.\nReditelj kaže da ga privlači ovo poglavlje istorije jer je obeležilo ključno vreme u formiranju Evrope i porastu ekstremizma i na mnogo načina odzvanja u sadašnjim vremenima.\nFilm "Suton" je prepoznat od strane žirija FIPRESCI nagrade na festivalu u Veneciji, a o uspehu ovog filma govore i podaci da je film prikazan na preko 20 festivala širom sveta.


2012 – 2014 Stipendista Ministarstva prosvete, nauke i tehnološkog razvoja\n2020 Direktor operacija u Advokatskoj kancelariji Žunić\n2020 Menadžer kancelarijskog poslovanja u Advokatskoj kancelariji Žunić\n2018 – 2019 Saradnik u Javnobeležničkoj kancelariji\n2015 – 2018 Pripravnik u Javnobeležničkoj kancelariji\nMilica Pravilović je direktor operacija u Advokatskoj kancelariji Žunić.\nTimu advokatske kancelarije se pridružila 2020. godine.\nU Advokatskoj kancelariji Žunić je zadužena za razvoj organizacije i poslovnih ciljeva, uključujući svakodnevnu komunikaciju sa inostranim i domaćim klijentima. Milica rukovodi aktivnostima koje se baziraju na kreiranju novih poslovnih angažovanja i u drugim inovativnim oblastima prava za koje je kancelarija usko specijalizovana.\nSvojim radom doprinosi osmišljavanju strategija u sektoru ljudskih resursa, zapošljavanja talentovanih kandidata i unapređivanjem stručnih kurseva za profesionalno usavršavanje članova tima.\nPo završetku Pravnog fakulteta u Novom Sadu, započela je profesionalnu karijeru kao pripravnik u Javnobeležničkoj kancelariji u Srbobranu, gde je i završila pripravnički staž u oblasti ugovornog prava i vanparničnog postupka. Svoj rad u ovoj oblasti je nastavila kao saradnik u Javnobeležničkoj kancelariji u Novom Sadu.\nTokom studiranja, kao odličan student, bila je stipendista Ministarstva prosvete, nauke i tehnološkog razvoja i aktivan student – volonter u nevladinoj organizaciji – Udruženje za zaštitu prava potrošača Novi Sad u pravnoj službi. Milica poseduje sertifikat poznavanja engleskog jezika First Certificate in English – Cambridge Assessment English, a takođe se služi i nemačkim jezikom, iz čega poseduje sertifikat Kancelarije za mlade opštine Vrbas.


„Ova donacija je dobar primer naše dugogodišnje saradnje. U toj saradnji, kroz ICITAP program američke ambasade i saradnju sa različitim bezbednosnim strukturama SAD, povećali smo kapacitete naših službi bezbednosti u borbi protiv organizovanog kriminala, terorizma i sprečavanja šverca različite vrste robe. Pored podizanja kapaciteta naših službi, ovo je dobro i za građane Srbije“, rekao je Stefanović.\nMinistar je objasnio da se korist za građane ogleda u tome što se novac dobijen sprečavanjem šverca goriva, cigareta i druge vrste roba, ne sliva u sive tokove, već upotreblјava za izgradnju puteva, škola, bolnica, domova zdravlјa.\nU tom pogledu, Stefanović je naveo da se jedan deo donacije odnosi i na opremu koja služi za otkrivanje opasnosti i kontaminacije isparenja i supstanci u ilegalnim laboratorijama za proizvodnju narkotika, a koja će, kako je rekao, doprineti da lјudi koji rade na njihovom otkrivanju budu bezbedniji i bolјe zaštićeni.\nAmbasador SAD u Beogradu Kajl Skot istakao je da prezentovana donacija namenjena graničnoj policiji, Službi za borbu protiv narkotika, Službi za specijalne istražne metode i Upravi carina, predstavlјa konkretan simbol saradnje i zajedničke borbe protiv trgovine narkoticima i jačanja bezbednosti granice.\n„Kroz programe ICITAP i EHBS, Sjedinjene Američke Države obezbeđuju Srbiji tehničku pomoć i najsavremeniju opremu. Od 2006. godine do danas američka ambasada je Srbiji donirala opremu i finansirala obuku policijskih službenika u vrednosti od oko 12 miliona dolara“, rekao je Skot.\nAmbasador je objasnio da će donirana oprema omogućiti policiji da mnogo lakše blokira isporuke ilegalnih pošilјki, oružja, narkotika, ali i u otkrivanju ilegalnih laboratorija.\n„Kompjuterska oprema i softver služiće za borbu protiv organizovanog kriminala i korupcije. Ova oprema će ojačati odbrambene mehanizme Srbije protiv šverca svih vrsta roba, ali i protiv trgovine lјudima i finansiranja terorizma“, rekao je Skot.\n„Do sada smo dobili sofisticiranu tehničku opremu, IT opremu, sredstva za komunikaciju, kao i terenska vozila i uniforme. Sve to nam je pomoglo i pomaže nam da pobolјšamo rezultate u borbi protiv krijumčarenja i sive ekonomije što je rezultiralo rekordnim zaplenama u prethodnim godinama“, rekao je Tomić.